

MOLDOVA GYÖRGY

A NAGY OKTÓBERI ÖSSZEFOGÁS

URBIS KÖNYVKIADÓ

SZENTENDRE, 2014





© Moldova György, 2014

A táblaborító

Nagy Péter

munkája

Az illusztrációkat

Fenekovács László

készítette

A NAGY OKTÓBERI ÖSSZEFOGÁS

MAGAM MENTSÉGE

Szorongva és félelmek között adom ki a kezemből ezt a könyvet. Szándékaim most is épp oly egyértelműek, mint hat évtize­des pályám során bármikor, de nem tu­dom felmérni, hogy nem ártok-e vele an­nak az ügynek, melyet minden időben szolgálni akartam.

Eszmélésem óta baloldalinak hiszem magam, az maradtam minden harc köze­pette, fenyegetéseket, mellőzéseket eltűr­ve, gúnynak és magánynak átengedve az életemet. Nincs okom panaszkodni, mert cserében elnyertem sok olvasót, akik rokonszenvével és a Sors kegyelméből fel­vállalhattam a halhatatlan Kádár János eszmei hagyatékát.

Aztán betört a sunyi hazugságok, áru­lások időszaka, és tart már 25 éve - nem véletlenül egyidős a sötét Horthy-rendszerrel. Néztem pusztulását élő és volt világunknak, a Múlt hogy festi át magát Jö­vőnek, hogy terjed ki a népfenség joga a nemzeti öngyilkosságra is.

Torkig eltelve a nyomorral és a hazug­sággal, visszahúzódtam. „Ott álltam a helyemen és semmi mást nem tehettem" - mint a nagy prédikátor mondta. Nem csatlakoztam sehová, legkevésbé ahhoz a párthoz, melyet valaha Kádár János ala­pított, és elsőnek árulta el egykori vezérét. Utódai békebűnösökké váltak, árad belő­lük a hatalomvágy és a politikai tehetségtelenség sűrű keveréke. Megengedően viselkedtek az ellenséggel szemben, de tü­relmet követeltek a nyomorgóktól. Nem találtak közös szavakat az emberekkel, szónoklataikból úgy szállt a semmi, mint­ha valaminek lenne a pora.

Nem tudták fellobbantani a tömegek til­takozását, sőt inkább visszafojtották azt, hasonlatosan ahhoz a gyufához, amely nem gyújtja meg a tüzet, hanem a még meglévő csekély lángokat is eloltja.

A jobboldallal nem kívántam foglal­kozni ebben a könyvben, sorsuk-eszméik semmiben sem azonosak az enyémmel. Véletlenül születtünk egy országban.

Mit akartam kimondani? Szeretném, ha a baloldali emberek túllépnének egy­mással marakodó vezetőiken, maguk ven­nék kezükbe saját sorsuk irányítását. Min­den leírt szavammal ezt a célt próbáltam szolgálni.

JELENTÉS

Küldi: „Objektív" Magánnyomozó Iroda 1200 Budapest, Ravasz László utca 48. Címzett: Nemzetközi Értékelő Akadémia 21766 Genf, Hauptstrasse 8-10.

A jelentés kelte: 2014. június 30.

Ügyintéző nálunk: Nemoda Buda

 részprojektvezető

Ügyintéző Önöknél: Frau Hilda

 Mecklenburger

TISZTELT ÜGYFELÜNK!

2011. év január másodikai kelettel megbí­zást kaptunk Önöktől abban a tárgyban, hogy megfigyeljük és írott formában összefoglaljuk a 2014. évi magyar országgyű­lési választásokkal kapcsolatos eseménye­ket.

Önök kifejezték abbéli meggyőződésü­ket, hogy az elvégzendő munka arányai meghaladják egy-egy ügynökség kapaci­tását, ezért az átfogó projektet részfelada­tokra bontották. Ennek során irodánkra az a megtisztelő teendő jutott, hogy az ellenzéki oldal tevékenységét kövessük nyomon.

Megbízásunknak legjobb képességeink szerint igyekeztünk eleget tenni. Legta­pasztaltabb munkatársunkat, Nemoda Budát neveztük ki részprojektvezetőnek, őt hozzáértése és eddigi sikerei alapján jog­gal sorolják hivatásunk nemzetközi élvo­nalába.

Őszintén reméljük, hogy teljesítmé­nyünk találkozik majd az Önök elégedett­ségével, és egy kölcsönösen előnyös jövő­beni együttműködés kezdetét jelenti majd. Várjuk további szíves megkeresésüket.

Fogadják irodánk megkülönböztetett szerencsekívánatait.

Kelt mint fent.

 olvashatatlan aláírás

 „OBJEKTÍV"

Magánnyomozó Iroda főigazgató

MELLÉKLET

Nemoda Buda „kiváló" minősítésű megfi­gyelő vagyok, a fentebb nevezett iroda ágense. Tanulmányaimat a moszkvai Lo­monoszov Egyetemen kezdtem, a rend­szerváltás után az Iroda kiküldött Hágá­ba, hogy elfelejtsem az ott tanultakat.

Megtiszteltetésnek tekintem, hogy mint részprojektvezető foglalkozhattam az önök ügyével, munkám során igyekeztem maximálisan latba vetni szerény erőmet, szabad legyen remélnem, hogy nem egé­szen sikertelenül.

Szükségesnek találtam, hogy a Főigaz­gató Úr nagyvonalú preambulumát egy munkamódszertani megjegyzéssel egészítsem ki. Úgy véltem helyesnek, hogy a téma szűkre szabott kereteit átlépve az anyagot gyarapítsam néhány alapvetően fontos betoldással. Ezeket a könnyebb áttekinthetőség kedvéért zárójelbe foglal­tam - ezeken belül szögletes zárójeleket is alkalmaztam. Akár formai, akár tartalmi megkeresésükre szívesen nyújtok további tájékoztatást.

Őszinte megbecsüléssel:

 Nemoda Buda

 részprojektvezető



I

Vizsgálataink során megállapítást nyert, hogy a magyar politikai ellenzéket képvi­selő, magukat baloldaliként meghatározó politikai pártok már a 2012. év elején kinyilvánították abbeli szándékukat, hogy együtt induljanak a soron következő or­szággyűlési választásokon. Arra a meggyőződésre jutottak, hogy félre kell ten­niük minden nézetkülönbséget, parciális érdeket, mert csak közös erővel tudják le­váltani az uralkodó jobboldali hatalmat és annak vezetőjét, dr. Zseb Napóleont.

Az egységes fellépésre készülő csopor­tosulás tagjai között meg kell említenünk a vezető erőnek számító, „Megint Szívhatjuk, Pajtás!"-t (a következőkben MSZP-ként jelöljük), az Elgyün 2014-et (E2014) és a vele szövetséges Páran Maradtunk (PM) mozgalmat. Saját megállapításuk szerint tömegek sorakoztak fel a Dafke Különbö­zők (DK) tömörülés mögött is.

A pártok első közös demonstrációjukat eredetileg 2012. május elsejére időzítették, de több ízben is halasztásra kényszerül­tek. Olyan leküzdhetetlen akadályok merültek fel, mint hogy az egyik párt elnö­kének épp arra a napra szólt az opera­bérlete, majd a pótlólag kijelölt időpont­ban egy másik vezető anyósánál tartottak disznótort. Hogy megnyugtassák azokat, akik aggódtak az esemény elhúzódása miatt, december 6-án műsoros estet ren­deztek bohócforradalommal egybekötve. A programból nem hiányoztak a tréfás vetélkedések sem: „átmászás a Narancs Párt központjának kerítésén", „hányan férnek be egy telefonfülkébe" - így akarták nevetségessé tenni a jobboldal által hirdetett „fülkeforradalom" megjelölést, bőven fogyott az ingyenvirsli és az aján­dék golyóstoll is.

Az esztendőből még hátralévő néhány hétre már nem látszott célszerűnek komo­lyabb akcióba kezdeni, így a közös zászlóbontás áttolódott 2013-ra. Az időbeni üresjáratot kihasználva az MSZP szék­házában sor került az első elvi egyeztető tárgyalásra. Már itt megmutatkoztak bi­zonyos nehézségek: az ülésrend kijelölé­sénél valamennyi meghívott párt ragasz­kodott hozzá, hogy a képviselője az asztal mértani középpontjánál foglalhasson he­lyet - így kívánták hangsúlyozni, hogy egyenlő távolságot tartanak mind a jobb-, mind a baloldali szélsőségektől.

A DK állt elő a legradikálisabb igénnyel, elnökük, Öszödi Frigyes azt követel­te, hogy szék helyett az asztal tetejére ülhessen fel. A követelését nem fogadták el, és a mennyezeti csilláron jelöltek ki he­lyet a számára. A tiltakozását sem vették figyelembe. Egy szegedi tájszólással be­szélő politikus közölte vele:

- Öszöd vagy nem öszöd, nem kapsz mást!

A DK-n kívül néhány kisebb párt is megsértődött és kivonult a megbeszélés­ről, a házigazdán kívül csak az E2014 és a vele szövetséges PM mozgalom maradt a konferenciateremben.

Az egyeztetésnél kiderült, hogy nincs mit egyeztetni, korábban mindegyik párt meg volt győződve, hogy a másik dolgo­zott ki egy közös programot. A helyszí­nen kellett valamilyen ideiglenes meg­oldást keresniük. Átnézték a magyar tör­ténelmi konstitúciókat a vérszerződéstől egészen a jelenlegi alaptörvény legújabb változatáig, de nem találtak használhatót közöttük.

(Nemoda Buda megjegyzése:

- Bizalmas közlésből értesültünk, hogy eshetőségként a „Tíz ige" is felmerült - de ezt már lefoglalta magának a kormánykoalícióban részt vevő Nemzeti Szent­fazék Párt, sőt egy tizenegyedik parancsolattal is kiegészítette: „Jegyezz államkölcsönt!")

Egy szerencsés véletlen hozott megol­dást. Egy lelkiismeretes öreg postafelü­gyelő jelentette, hogy a hivatal már lezárt raktárában számtalan példány halmozó­dik az MSZP 1996-os választási program­jából, melyet annak idején gondatlanság­ból nem szállítottak ki.

Házmestery Hunor pártelnök bekérte magához és elolvasta az anyagot. Úgy ítélte meg, tökéletesen megfelel a 2013-as viszonyoknak is: a benne felvetődő prob­lémák azóta sem oldódtak meg, az ered­mények sem szaporodtak - így teljes mér­tékben aktuális maradt. Csak az E2014-et vezető Bajvan Violin javaslatára iktattak be néhány kommunistaellenes záradékot.

Már az első tárgyalássorozat is alapvető fontosságú eredményeket hozott. A felek megállapodtak, hogy a kampány során je­löltjeik kölcsönösen támogatják egymást, szükség esetén a mákdarálójukat is köl­csönadják.

Számos gyakorlati célkitűzést is parafál­tak: hatalomra kerülésük esetén bakanccsal látják el a terhes anyákat, fogpiszkálókból szociális bérlakásokat építenek, melyet a bérlő szükség esetén magával vihet. Viszont betiltják a bádogból készült úszónadrágok viselését és szamarak indulását a Nemzeti Vágtában.

Döntés született a már régóta tervezett első közös demonstráció időpontjáról és helyszínéről. Május 25-én - a korzikai ka­lendárium ekkorra teszi Napóleon név­napját - a városszéli Cséri telepi hulla­déklerakóba szándékoztak kivonulni, így is jelezve azon elhatározásukat, hogy a megdöntésre ítélt uralkodó rendszer ma­radványait a Történelem szemétdombjára vetik. A dátumot később az E2014 elnöke, Bajvan Violin május 26-ra módosította. Nem hozott fel indokokat, a bennfentesek szerint az a cél vezérelte, hogy ily módon a neve eggyel többször jelenjen meg a sajtóban, mint Házmestery Hunoré, Házmestery azonban átlátott a szitán, egy nyilvános tájékoztatóban közölte, hogy hozzájárul az időpont változtatásához, így az övé maradt az utolsó említés.

A tüntetés bejelentése tovább fokozta az országos nekibuzdulást, több vidéki városból is különkerékpárokat kívántak indítani a budapesti eseményre. A gon­dos előkészületek jegyében a szervezők időjárás-előrejelzést kértek a Meteoroló­giai Intézettől. Azt a választ kapták, hogy Grönlandon a sárga fókák nyugtalan násztáncot lejtenek, ennek következtében a jelzett időben 50-50 százalékos valószínűséggel erős légnyomáseséssel, illetve -emelkedéssel kell majd számolni. A szer­vezők nem kívánták kitenni a résztvevő­ket az esetleges megpróbáltatásoknak, ezért lefújták a rendezvényt. Csak a vá­lasztások előtt egy fél évvel akartak ren­dezni egy nagygyűlést a Duna-parton.

- Nincsenek olyan sürgős dolgok, ame­lyeket további halasztással ne lehetne még sürgősebbé tenni! - jelentette ki Baj­van Violin.

II

A nehézségek ellenére sem csökkent a kö­zös munka lendülete. A résztvevők ki akarták alakítani a pártok közötti állandó kapcsolatot, ezért a sürgős és bizalmas tá­jékoztatás érdekében „forródrótot" létesí­tettek a két pártközpont között. Valószí­nűleg egy figyelmetlenségből eredően a drótokat a konnektor helyett a hűtőszek­rény hőszabályozójának a legalacsonyabb fokozatába dugták bele, így a vonal lefa­gyott. A két elnök azonban továbbra is meg kívánta őrizni tárgyalásaik titkossá­gát - erről rendszeresen nyilatkoztak a kormánypárti sajtóban -, ezért tamtam-dobok láncolatán át juttatták el egymás­hoz az üzeneteiket, a különösen fontosa­kat pedig bérelt repülőgépek kondenz-csíkjával írták fel az égre.

Mindenekelőtt a képviselőjelöltek szá­mának elosztásában akartak megegyezni. A kvóta alapján a pártok először az országos népszerűséget választották volna. Egyikük sem kételkedett, hogy a közvéle­mény-kutatásokban látszólag passzív, vé­leményüket titkoló tömegek valójában az ő táborukhoz tartoznak. Elképzelésük sze­rint: otthon, leeresztett redőnyök mögött ülnek, fél szemükkel a naptárt, másikkal az órát figyelve várják a választás idő­pontját. Közben az egyik papírlapot a má­sik után róják tele X jellel, hogy a fülkében már biztos kézzel húzhassák be a párt lógója alá. Mindketten meg voltak győ­ződve, hogy egyedül is meg tudnák nyer­ni a választásokat, inkább csak az udva­riasság jelének tekintették, hogy elvállal­ják a közös indulást. Igen hamar ejtették is ezt a szempontot.

A következőkben a korábbi közvéle­mény-kutatások adataira kívántak támasz­kodni. Ezekre hivatkozva Bajvan Violin a posztok 35,5 százalékára tartott igényt. Házmestery csodálkozva kérdezte:

- Mit csinálsz egy fél hellyel?

- Sok fél emberem van a betöltésére.

Megegyezés híján elhalasztották a téma vitáját, áttértek a következő pontra: ki ke­rüljön a választási szövetség élére. A két elnök párbajának kellett eldöntenie a kér­dést. A pozíció betöltése szempontjából legfontosabb versenyágakat választották: táncban Bajvan győzött - köszönhetően sajátos egyéni figurájának: „egyet jobbra, egyet balra, kilépni, belépni!". Az „üssük kupán!" játékban viszont Házmestery ara­tott sikert, gyümölcsöztek azok a tapasztalatok, melyeket pártjának régi nagy­ágyúival történt leszámolásoknál szerzett.

Még két tusa maradt hátra: kispuskalö­vészet bekötött szemmel - ez tisztázta volna, hogy a jelöltek miképp tájékozód­nak nehezen átlátható körülmények kö­zött. Utolsó feladatként azt tervezték, hogy a pályázók havasi kürtön játsszák el a „Lédererné, mit visz a kosárban?" kez­detű sanzont, de a versenysorozatot egy botrány félbeszakította. A küzdelemre a Tippmixen is lehetett fogadni, kiderült, hogy nem csak a nemzetközi maffia ra­kott fel magas téteket, a magyar jobboldal is beszállt - így kívánta rontani a veszélyesebbnek ítélt ellenfél esélyeit.

Látva a hosszan elhúzódó viaskodást, Öszödi Frigyes újra megjelent a politika porondján. Közölte, hogy hajlandó szere­pet vállalni a jelöltek listáján. Mivel párt­jának népszerűsége elmaradt a két szövet­ségestől, nem tartott igényt az első helyre, a második pozícióját viszont méltatlannak találta volna, ezért áthidaló megoldás­ként az 1/B besorolást választotta. Igényét túlzottnak találták, csak a forma kedvéért ajánlották fel neki a felcsúti körzetet, a Narancs Párt elnökének pátriáját.

Végül is a szövetségre készülő pártok visszaléptek a közös indulástól. Bajvan Violin egy enyhítő kifejezést tett hozzá a kijelentéshez: „ez idő szerint", Házmestery pedig úgy fejezte ki magát, hogy „kapcsolatunk új szakaszba lépett".

A szétzilált szövetség tagjai megpróbál­ták bővíteni a táborukat. Országos propagandakörútra indultak, nagy befogadóké­pességű buszokkal, ugyanis közönséget is kellett vinni magukkal.

A rendezvényekre általában a helység vásárcsarnokában került sor. Az árusító­helyeken hirdetőtáblákat akasztottak ki:

„Mai ajánlatunk:

Friss házi kecsege

Bajvan Violin kecsegteti..."

A felvonuló tüntetők és ellentüntetők kö­zött gyakran törtek ki verekedések. A Ma­gyar Ökölvívó Szövetség ezeket az alkal­makat hamarosan beiktatta a rendes évi versenynaptárba, a megjelenteket lemér­legelték a vásárcsarnok kapujában.

A tapasztalatok szerint az országjárás sem oldotta meg a gondokat. Az ellenzéki tábor egyre határozottabban követelte a közös indulást és a listavezető személyé­nek a kijelölését. A pártok áthidaló meg­oldásként úgy döntöttek, hogy nem döntenek: külön-külön indulnak ugyan, de együtt ígérnek.

Öszödi Frigyes újra hallatott magáról, közölte, hogy sem a miniszterelnöki poszt­ra nem tart igényt, és országgyűlési kép­viselő sem kíván lenni: értetlenül kérdez­ték tőle:

- Akkor miért jelentkezett?

- Hogy rám ne tessék számítani!

A megújulás jegyében ismét támadáso­kat indítottak a jobboldali kormány ellen. A Belügyminisztérium több titkos tevé­kenységét is leleplezték.

A bűnügyeket kezdetben azzal intézték el, hogy a kormányfő két hétig minden hétköznap reggel nyolc és tíz óra között kétszer fenékbe rúgta a gyanúsítottakat és elzavarta őket. Ez az eljárás beilleszkedett a miniszterelnök futballedzéseinek a so­rába, de hamarosan kiderült, hogy nem elegendő a szélesebb körű közbiztonság megteremtéséhez.

Keményebb, egyben takarékosabb esz­közökhöz kellett folyamodni. A rendőr­ség megpróbálta csökkenteni a kiadásait, ezért átalányszerződést kötött a Temetke­zési Vállalattal a kihallgatások során el­hunyt gyanúsítottak elföldelésére. Tovább­fejlesztették az iskolarendőri hálózatot is. Az oktatási intézményekben mind több megbízottat helyeztek ki, a gyerekek szá­ma viszont egyre inkább csökkent, így a rendőrök fokozatosan előnybe kerültek, sikerrel szállhattak szembe az óvodákban kirobbanó, úgynevezett „nem szeretem a salátafőzeléket"-lázongásokkal.

Hogy kihasználják a felszabaduló okta­tási kapacitást, a tornatermekben tovább­képző foglalkozásokat tartottak a rend­őröknek. Szívet melengető látványt nyúj­tott, amint reggelenként egyenruhások igyekeztek befelé a portán. Hónuk alatt gumibotot hoztak - ezt maguk között „sűrített nemzettudatnak" nevezték - a szertárban őrzött csontvázakon gyakorol­ták a fegyelmező módszereket.

A tanfolyamokon számos más témával is foglalkoztak, így például a szelektív tájékozódással: mindig csak azt vegyék észre, amit akarnak, és kerüljék el azokat az utcákat, ahol ezek a bűncselekmények fordulhatnak elő.

A tiszti állomány számára kötelező nyelvismereteket írtak elő, behunyt szem­mel is meg kellett különböztetniük a főtt marhanyelvet a füstölt disznónyelvtől. Az alacsonyabb rendfokozatúakra ez az elő­írás nem vonatkozott, mert a fizetésükből nem tellett nekik hasonló drágább hús­árukra.

A Belüggyel kapcsolatos visszásságok feltárása után az oktatás problémáival fog­lalkoztak. A bukott latin betűk helyett a rovásírást vezették be az iskolákban. A ki­emelkedő teljesítményt nyújtó tanulók bizonyítványában a „sok van a rovásán" összefoglaló minősítés szerepelt.

A tankönyveket célszerű faragatlan bunkók váltották fel, elosztásukat a Nem­zeti Bunkó- és Kopjaellátó Vállalat végez­te. A szülőknek már a gyermek világra­jövetelekor be kellett fizetniük az árát, de sajnálatos módon előfordultak késések a beszállításban. Komoly felháborodást vál­tott ki az az eset, amikor az első osztályos anyagot tartalmazó bunkók csak a diák sírhalmára kerültek fel gyászjelekként.

A művelődésügyi minisztérium sürgő­sen orvosolta ezeket a problémákat. Le­állította a rovásírás oktatását, helyette azt a rendszert vezette be, hogy a diákok in­jekciókban kapták meg a szükséges isme­reteket.

A tankötelezettség felső határát leszállí­tották hat évre, az eddig szerzett képzett­ség birtokában a fiatalok három folytatás közül választhattak: vagy ipari szakmát sajátítottak el, vagy külföldre távoztak - ebben az esetben vissza kellett téríteniük a születésükkel kapcsolatos kórházi költ­ségeket -, vagy beléptek a Mandarin Szö­vetségbe, a Narancs Párt Ifjúsági Tagoza­tába.

Nem maradt el a földügyek rendezése sem. A társadalmi igazságosság jegyében az ország egész területét egységes par­cellákba osztották fel, ebben minden ál­lampolgár részesült két négyzetmétertől százezer hektárig terjedő határok között. Akinek csekélyebb felület jutott, az mély­ségben kárpótolhatta magát, akár a föld középpontjáig is leáshatott. Néhányan a búzavetésükben tetszetős családi kriptát alakítottak ki.

A leleplező tények birtokában a két el­nök ismét összejött, hogy megfogalmazza az ország helyzetével kapcsolatos állás­pontját. Egymástól élesen eltérő szem­pontból ítélték meg a szaporodó negatív jelenségeket: Bajvan Violin a fasizmus kezdetét vélte felismerni bennük, Házmestery Hunor viszont a fasizmus csíráit, és ezt az elvi különbséget nem tudták áthidalni, így nem is adtak ki közös nyilat­kozatot.

Fokozták tevékenységüket a leghátrá­nyosabb helyzetű társadalmi réteg, a haj­léktalanok körében. Javasolták az éjsza­kai befogadóhelyek számának növelését. A Gellért-hegyen létrehozták számukra hordókból az Új-Diogenész várost, de jobboldali szélsőségesek sorra legörgették a lejtőn.

Ugyancsak felvetették, hogy a szeméttá­roló kukákra ragasszanak fel a tartalmu­kat jelző menükártyát, ily módon is meg­könnyítve a választást a hajléktalanoknak.

Ezt az ajánlatot a kormány elutasította, mivel a szemétben jelen lévő nemzeti va­gyon megkárosításának ítélte. A hulladék hasznosításának jogát később egy minisz­ter unokaöccsének irányítása alá tartozó magyar-orosz vegyesvállalat, a Pereputyin kapta meg.

(Nemoda Buda megjegyzése:

- Az ellenzéki kezdeményezések kö­zömbösítésére a kormány később egy in­tézkedést hozott: több tucat sarlót osztott ki a hajléktalanok között, és kijelölte azo­kat a körzeteket, ahol tápértékben gazdag füvet vághatnak maguknak.)

III

A kampánnyal kapcsolatos teendők mind sürgetőbb feladatokat róttak a pártszövet­ségre. Elkerülhetetlenné vált, hogy válasz­tási propagandatevékenységüket a hatá­ron túli magyarlakta területekre is kiter­jesszék.

Elsőnek Erdélybe utaztak el, ahol Kutreiber Béla bácsit, a tusványosi erdőben meghúzódó öreg remetét keresték fel.

(Nemoda Buda megjegyzése:

- Kutreiber Béla a magyar viszonyok legavatottabb szakértőjének számít Er­délyben. Már az első világháborúban is a székely hadosztály egyik parancsnoka volt, katonái kiváló álcázásai alapján az „árnyékszékely" becenevet adták neki. Számtalan ütközetben vett részt, nem ke­vesebb, mint kilenc súlyos sebesülés nyo­mát viselte a hátán. Stratégaként is mara­dandót alkotott, hosszában kelt át az Ison­zó folyón, ezt az elgondolását a katonai tankönyvek azóta is „Béla bácsi ellencsa­pásnak" nevezik. Kvietálása után a Securitate beszervezte és a buddhista vallás főlámájának nevezte ki, a román forradalom győzelme után jobbnak látta, hogy elmenjen remetének.)

A remete szívélyesen fogadta az érke­zőket, ízletes gyökerekkel kínálta meg és átnyújtott nekik egy nyomtatványt:

„Madagaszkár, Celebesz

Magyar volt és magyar lesz!"

 Kormos István - Béla bácsi

Örömét fejezte ki, hogy eltávolították a pesti Duna-partról a bolsevik József At­tila szobrát és a magyar kormány Wass Albertet posztumusz Tolsztoj Leóvá ne­vezte ki.

A látogatók rátértek küldetésük céljára, kérték a remetét, hogy tekintélyével tá­mogassa a magyarországi ellenzéki blok­kot. Béla bácsi készséggel igent mondott és azonnal munkához is látott. Zártkörű televíziós láncán magához rendelte a szomszédos odvas fatörzsben működő törzskart.

Főkönyvelője egy vastag kötettel érke­zett, ebbe harmincegyes és harminckettes sorszámmal bejegyezte az MSZP-t és az E2014-et a patronálandó pártok közé. Majd Béla bácsi a tagsági díjra terelte a szót, kijelentette, hogy viszonylag csekély összeggel is hajlandó beérni, sőt az áfára se tart igényt.

Több időt már nem fordíthatott Bajvanra és Házmesteryre, mert a tordai hasa­dék felől feltűnt a Magyar Szentfazék Párt küldötte: fordítva ült a lovon és gyakran átesett a túlsó oldalára.

Erdélyi utazásukból visszatérve egy sú­lyos incidens híre fogadta őket. A tömö­rülésükhöz tartozó „Összefogás" szerve­zet felállította, majd ledöntötte dr. Zseb Napóleonnak, a Narancs Párt elnökének hungarocell szobrát, és egy tüntető a be­tört fejét labdaként használva emelgetett vele.

Az esetre Benga Kinga reagált az egyik kormánypárti újságban:

- A baloldal kebelében lábra kapott a fejetlenség - nyilatkozta. - Mi stadionokat építünk, ők pedig nagyjaink fejével dekázgatnak.

Bajvan Violin elhárította ezt a vádas­kodást, kijelentette, hogy az „Összefogás" csoportot csak a jó szándék vezérelte, ilyen módon új játékosokat kívánt nevelni a stadionokban sorra kerülő válogatott meccsekre. Később hozzátette, hogy a szobrot valójában nem a tüntetők rongál­ták meg, hanem egy helyszínre tévedt vak komondor sodorta le az állványáról.

Mindenszentek napjának közeledtével mindinkább megélénkült a temetők for­galma, a Narancs Párt ide is kiterjesztette a tevékenységét. A sírokon megszaporod­tak a halottak nevére szóló meghívók és egyéb értesítések. A megnövekedett fel­adatok ellátására Szilágyi Erzsébet Nemzeti Postahivatalok alakultak, a kormány­zó párt megalakította a maga „elhunytak tagozatát".

Az ellenzéki oldal is megpróbálta to­vább bővíteni akcióinak a körét, új terüle­teken igyekezett rokonszenvezőket tobo­rozni. Bajvan Violin sorra járta az idősott­honokat, különböző stílusos ajándékokkal kedveskedett az ott lakóknak: pályaválasztási tanácsadókat, nemi felvilágosító füzeteket, a jövőre való felkészítés jegyé­ben pedig latin, ógörög és egyéb holt nyelvek tankönyveit vitt nekik.

A helyszíneken Bajvan Violin rövid elő­adással nyitott, ebben biztosította házi­gazdáit, hogy pártja álláspontja szerint öregember nem vénember, hanem szép­korú. Azt is megígérte, hogy választási győzelmük esetén a szépkorúak növekvő rövidlátásához alkalmazkodva közelebb hozzák majd a Bakonyt, a Mátrát és más, jelentősebb hegyeket. Kilátásba helyezte, hogy a könnyebb kiejthetőség kedvéért a hamutartót hivatalosan is mamutartónak, a szöszt pedig pösznek keresztelik át.

Szónoklata után Bajvan beszállt a szép­korúak szórakozásaiba is. A puzzle-ban, az úgynevezett szókirakó játékban bra­vúros teljesítményt nyújtott: a neki jutó csupa „f" és „x" betűkkel is össze tudta hozni az „antikommunizmus" kifejezést. Távozásánál egyöntetű rokonszenvet vál­tott ki, hogy többszörösen is megbotlott a padlóra vetődő árnyékokban.

Az MSZP is igyekezett erősíteni a pozí­cióit. Mindinkább hangsúlyozta elkötele­zettségét a kisemberek iránt: alapszerveze­tet létesített a Törpeszínházban, a képviselőjelöltjeinek is át kellett férniük a száz­ötven centiméterre állított magasugróléc alatt.

Kihasználva a politikai életben tapasz­talható élénkülést, újra hallatott magáról Öszödi Frigyes, a DK elnöke is. Mind gyakrabban lépett a nyilvánosság elé. Nem riasztotta el, hogy az ellene tüntető jobboldaliak leköpdösik. A ruhatisztítás költségeinek csökkentésére felvette azt a még a szocialista időkben viselt öltönyét, amelyen még látszottak az akkoriban rá­dobált tojások nyomai. Népszerűségi mu­tatóján sokat javított, hogy megnyert egy eredetileg kocsisok és huszár tizedesek számára kiírt szitkozódási versenyt.

Öszödi előretörése a kormányzókörök­ben is aggodalmat keltett - tapasztalatai és hatásos szónoklatai miatt veszélyesebb ellenfélnek ítélték meg, mint Bajvant vagy Házmesteryt, akik jóval kevesebb isme­rettel rendelkeztek, egy-egy fellépésükről távozóban mindig meg kellett nézniük a lakcímkártyájukat, hogy hazataláljanak.

Először a magánéletét érintő támadá­sokat indítottak ellene. Sajtóbirodalmuk lapjain és televíziós állomásain kitünte­tett formában leplezték le a visszaéléseit: Tokaj-hegyen szőlőültetvényeket vásárolt, a konyhakertjében magánstadionokat építtetett, lánya esküvőjére rendbe hozatta a menyegző helyszínére vezető utakat.

Öszödi rágalmazás miatt feljelentést tett. A tárgyalás során kiderült, hogy a le­leplezni igyekvő újságírók fatális tévedésből eggyel kevesebbet lapoztak a nekik kiadott tájékoztatóban, az említett cselek­mények dr. Zseb Napóleon személyéhez fűződnek. A bíróság helyreigazításra kö­telezte őket, a közleményt le is hozták a médiumokban a meteorológiai előrejel­zés rovatba illesztve: „a nap feljön 6 óra 17 perckor" mondatba illesztve, „leáldo­zik 2014-ben" mondattal kiegészítve.

Ezen a kudarcon okulva a Narancs Párt Öszödi politikai bűncselekményeire tért át. Azzal vádolták meg, hogy nemcsak az aktuális Tabares-jelentést segített megfo­galmazni, hanem a trianoni országvesztő határozatokat is, továbbá aláírta a szatmá­ri, körmendi és karlócai békét is. A Képes Magyar Nemzeti Hírmondó azt is hozzá­tette, hogy II. Lajos király vízbe fulladásá­nál is egy szlovákokkal közösen épített vízi erőmű segítségével ő duzzasztotta fel a Csele-patakot.

Ezután Öszödi minden, a kormányt le­leplező megszólalására Benga Kinga szó­vivő asszony annyit válaszolt:

- Inkább arról beszéljen, hogy mennyit kapott a törököktől a karlócai béke aláírá­sáért!

Végül azzal gyanúsították meg, hogy a honfoglalás idején áron alul adta el a fe­hér lovat Szvatopluk szlovák királynak: a valódi forgalmi értéke legalább egy fűcsomóval és egy korsó vízzel több lett vol­na.

(Nemoda Buda megjegyzése:

- Szükségesnek tartom, hogy megvilá­gítsam ennek a nagy horderejű ügynek a korábbi alakulását.

Az 1990-es évek elején egy hivatalos le­vél érkezett Pozsonyból a magyar Parla­menthez, a feladó helyén a sokak számára ismeretlen Bozsena Szvatoplukova neve állt. Az asszony közölte, hogy értesült a legújabb magyar földreformról, és ennek szellemében követeli vissza családja jogos tulajdonát, Magyarország egész területét.

Levelében részletesen leírta, hogy a mostani magyar állam jogelődje fondorla­tos módon miképp forgatta ki birtokából az ő egyenes ági ősét, Bohumil Szvatopluk szlovák királyt. Elmondása szerint a magyarok egy fehér lóért egy maroknyi földet és egy korsó vizet kértek cserébe, amit aztán - nyilvánvaló jogi abszurdum­mal - az egész országgal azonosítottak. Releváns körülmény továbbá - állította az asszony -, hogy Szvatopluk király, tudo­mást szerezve az ellenérdekű fél koncep­ciós szándékáról, még a törvényes birtok­bavételi határidő lejárta előtt visszaszol­gáltatta a fehér lovat - igaz: némileg mó­dosított státusban, darabokra vágva és a folyó vizébe vetve, ily módon de jure és de facto egyaránt elállt a szerződéstől. El­járásának jogos voltát az akkori Hamuvicei Járásbíróság Popluhár Poszpisil ve­zette tanácsa is elismerte és elrendelte az eredeti állapot visszaállítását.

A magyarok viszont nem vették tudo­másul ezt a döntést, és fegyveres erőszak­szervezetekkel a jogtalan kisajátítás fogalmát minden vonatkozásában megvalósító birtokháborítást követtek el a Kárpát-me­dence tekintetében. Ez a nyilvánvaló ano­mália mind a mai napig nem nyert igazi jogi orvoslatot, ezért Bozsena a szóban forgó terület visszaszolgáltatását köve­telte, ezenfelül jelentős összegű pénzbeli kártérítést ezeregyszáz éves kamatos ka­mattal.

A magyar állam az ügy képviseletére Irodánkat kérte fel, amely már jó hírnevet szerzett magának hasonló jellegű nemzetközi ügyekben - legyen szabad arra hivatkoznom, hogy sikerre juttatta özvegy Góliátné panaszkeresetét a férjét megölő Dávid ellen.

Személy szerint magam is részt vettem a projektben, kitartó kutatómunkával meg­találtam a megfelelő érvet Bozsena Szvatoplukova követelésének elutasítására. Kö­zöltem vele, hogy már az ő felmenője, Bohumil Szvatopluk is súlyos jogtiprás ré­vén szerezte meg ezt a területet az egyedül jogos tulajdonosoktól, az avaroktól, te­hát az erőszakos birtokbavétel minősített esetét megvalósítva semmiféle kártérítési igényt nem támaszthat.

Nem késett sokáig Bozsena Szvatoplukova viszontválasza. Közölte, hogy to­vábbra is fenntartja a követeléseit. Ezt a levelet már magasabb fórum elé kívántam terjeszteni, ezért megmutattam a főminiszter úrnak, aki a következőképpen rea­gált:

- Nem kell törődni vele, kedves Nemoda, helytelen volna bármiféle magyaráza­tot adni, mert az esetleg újabb magyarázatra szorul. Majd kiosztunk ennek a vén hölgynek néhány kokit és sallert, akkor majd takarékra állítja a száját.

- És ha mégis valami baj lesz belőle?

- Akkor még mindig átháríthatjuk a fe­lelősséget az elmúlt nyolc évre, a párt­állam vezetőinek mulasztására.

A főminiszter úr mély értelmű és bölcs döntése ezúttal sajnos nem igazolódott be. Feltehetően a baloldali sajtó aknamunkája hatására Bozsena Szvatoplukova követelé­seinek elutasítását több ország is úgy érté­kelte, hogy Magyarország lép fel területi igényekkel. Első figyelmeztetésként elte­relték a határfolyóinkat, és a légtérben ki­feszített táblákkal eltérítették a hazánk felé vonuló esőfelhőket is.)

IV

Mind a kormányzat, mind az ellenzék egyre nagyobb jelentőséget tulajdonított a helyi önkormányzati pártválasztásoknak, amelyeket a polgármesterek, képviselők lemondása, illetve elhalálozása miatt ír­tak ki. Ezeket az alkalmakat lehetőségnek tekintették, hogy felmérjék és lehetőleg fokozzák népszerűségüket az országgyű­lési választások előtt.

A hasonló események sorában megkü­lönböztetett figyelmet vont magára a lúdvérc-vadamosi rendezvény. Ez a zsáktelepülés, ahonnan sehová sem vezetett út tovább, híven tükrözte az egész ország megosztott helyzetét. A faluban összesen három házban kilencen éltek, a lakók haj­lékuk földrajzi fekvése szerint három po­litikai pártra oszlottak. A főúttól szélső­jobbra emelkedő épület tulajdonosai a Ma­gyar Ria-ria Hungária Párt táborába tar­toztak. A középpontban álló házat a helyi Narancs Párt mozgássérült elnöke birto­kolta - egy alkoholos állapotban elszenve­dett baleset következtében mindkét lábát amputálni kellett. A baloldali Kubik gödörben fekvő vályogkunyhó pedig ellen­zéki fészeknek számított.

A helyi polgárok az elmúlt nyolc évben példás egyetértésben éltek. Lapaj, az egyet­len tanköteles korú gyerek három iskolába is járt: hétfőn-kedden a katolikusba, szerdán-csütörtökön a reformátusba, a hét végén egy ateista irányzatúba, gondosan ügyelt rá, hogy mindenütt azonos gon­dossággal és intenzitással verje meg a ta­nítóit.

A korábbi választások is rendben foly­tak le. Mindig egy kijelölt személy húzta be az ikszet a szavazólapokra, és ő vette fel az épp regnáló hatalomtól a szavazato­kért járó pénzt. Csak egy alkalommal for­dult elő, hogy a megbízott lecsípett az összegből, ezentúl a lakosok az ősi ellenőrző módszert alkalmazták vele szemben, kö­telezték, álljon fejre, hogy kihulljanak a zsebéből az esetleg eltulajdonított forin­tok.

A mozgalmi külsőségekkel keveset tö­rődtek. A falun átvezető zsákutca dekorá­ciója egyetlen, régről megmaradt Rákosi Mátyás-képből állt, ezt mindig az adott helyzetnek megfelelő módon egészítették ki. Hruscsov látogatásakor alig kellett vál­toztatni a kopasz fejen, a Kádár János-idő­szakban egy tányér paprikás krumplit illesztettek az alak kezébe, jelen napjaink­ban hol naranccsal, hol árpádsávos zász­lóval látták el.

Az addig példaszerű helyi közélet a 2010-es választásokon bomlott meg. Mind a három lúdvérc-vadamosi ház önálló jelöltet indított a családfők személyében. Eredetileg az a cél vezérelte őket, hogy mindhárman megkapják a kandidátusoknak járó állami támogatást, de a buda­pesti pártközpontok beavatkozása folytán valódi vetélkedéssé változott. A győzel­met a Narancs Párt aspiránsa szerezte meg - kétharmaddal, ugyanis mint köz­tudott, egy korábbi ittas állapotban el­szenvedett baleset nyomán mindkét lábát elveszítette.

A faluban sokáig nem történtek észre­vehető változások. A képviselőtestület csak egy jelentősebb határozatot hozott: ha a továbbiakban is esik az eső, hagyni kell esni, később viszont felpörgött az esemé­nyek ritmusa.

Mikor az amputált polgármestert a Nemzeti Atlétikai Szövetség alelnökévé nevezték ki, a megüresedett helyére pót­választást kellett kiírni. A Narancs Párt a sógorát indította helyette, az MSZP és az E2014 is megnevezte a maga közös jelölt­jét, Havasi Gyopár községi gázcseretelep­vezető személyében. A Magyar Ria-ria Hungária Párt is előhozakodott reprezen­tánsával, Kohn Ármin Vérbulcsúval, de őt a későbbiekben vissza kellett léptetni, ugyanis fény derült zsidó származására, a képviseletüket mutyiban a Narancs Párt vállalta magára.

A pótválasztás különös jelentőséget ka­pott, mikor Lúdvérc-Vadamos határában rábukkantak az ősi totemállat, a turáni vérkakadu elhullatott tollára, a lelet hi­telességét igazolta a ráragasztott cédula: „A Madártani Intézet tulajdona".

Elindultak a fejlesztések, a kormányzat két Nemzeti Szivarboltot is létesített, ahol kapanyelet és gálickövet is tartottak. Meg­alakult a Nemzeti Takarékszövetkezet, to­vábbá a Tartalékföldeket Elosztó Nemzeti Hivatal is. Az új intézmények alkalma­zottai valamennyien helyben telepedtek le, a falu romos kanászházába negyven­hárman jelentkeztek be, Lúdvérc-Vada­mos lélekszáma kilencről ezeregyszázra növekedett.

Az ellenzéki tömb felvette a küzdelmet a kormányzó párt akcióival szemben. Be­jelentették, hogy győzelmük esetén a meg­lévő három iskola mellé kilenc újat nyit­nak, a nemzetiségi felzárkóztatás jegyé­ben hucul, zulu, irokéz, párszi, ujgur, ógur, manysi, kaffer és dél-szomáliai ok­tatási nyelvvel. Betiltani javasolta a ven­déglőben a cigánypecsenye felszolgálását, melynek fogyasztása megítélésük szerint a rejtett kannibáli ösztön kiélésére nyújt­hat alkalmat.

A kormányzat megpróbálta közömbö­síteni ezeket az akciókat. Kezdetben csak postai bélyegszéleket osztogatott - ezt cél­szerűen fel lehetett használni a házak fa­lán húzódó kisebb repedések eltakarásá­ra. Hamarosan emelni kellett a választói jóindulat megnyerését szolgáló ajándékok értékhatárát. Sötétben is működő napórá­kat adományoztak, tábori sátrakat, melyek szükség esetén az engedetlen gyerekeket is megverik. Az ellenzéki csoportosulás nehezen bírta ezt a versenyt, balkezes fél pár kesztyűket, diétás macskaeledelt, ta­valyelőtti naptárakat osztogatott.

A kampányt mindkét oldalon felhívá­sokkal egészítették ki. A Narancs Párt szórólapján a programjukat leginkább ki­fejező jelszavakat hirdetett:

„Mindenki annyit ér, amennyije van!

Mindenki felelős azért, ha rálépnek a lábára!"

Az ellenzéki oldal ideológiai megosz­tottsága ezen a téren is megmutatkozott. Az MSZP „Baloldalról törekszik a közép felé!" jelszót írta a zászlajára, míg az E2014 a „Középről törekszünk a közép felé!"-t.

Az erőfeszítések csak fokozódtak a vá­lasztást közvetlenül megelőző időszakban.

A Narancs Párt igyekezett kihasználni a falu határában fellelt turáni vérkakadu tollat, Lúdvérc-Vadamos főterén egy, a madarat ábrázoló szobrot állítottak fel.

Nemoda Buda megjegyzése:

- A Nagy Brehm és a többi állattani rendszerezés sehol sem említi a turáni vérkakadut, de a kiváló magyarságkutató Pfeffenbruck Ewald Kajetán kimutatta, hogy honfoglaló eleink ősi madarai közé tartozott.

Később nagy királyunk, III. Bódog cí­merállata lett. A fennmaradt képek kakadu­tollas kalapban és kakaduszőrmébe bur­kolózva ábrázolják az uralkodót, amint erjesztett kakadutejjel telt serleget emel koccintásra - ebből kiviláglik, hogy a tu­ráni vérkakadu a szőrmés madáremlősök egyébként igen ritka fajtájához tartozik.

Sajnos ez az ősi madár a XIX. század derekán a nagy mocsarak, ingoványok és lápok lecsapoíása idején kihalásnak in­dult. Később, az 1920-as évek jobboldali kurzusának idején megkísérelték a vér­kakadu újraszaporítását. Biztató eredményeket értek el, de később mindezt sem­mivé tette a kommunista hatalomátvétel. A nemzeti és valláserkölcsi elkötelezett­ségű madarakkal szemben a békegalam­bokat, a vörösbegyeket támogatták.

A rendszer bukásával erőteljes kormány-kezdeményezés indult el az ősi jelképma­dár feltámasztására, Pfeffenbruch Ewald Kajetánt sikerült rábeszélni, hogy álljon a mozgalom élére.

A neves tudós mindenekelőtt a vér­kakaduk eredeti életterét kívánta vissza­állítani. Azt javasolta, hogy ismét árasszák el vízzel és fokozatosan alakítsák át láppá a Klauzál teret, a Dob utcát, a Karpfeinstein utcát, valamint a Szív utcát.

A liberális önkormányzat - mint ahogy eleve várható is volt - mondvacsinált vá­rosrendészeti indokokra hivatkozva megtagadta a sűrűn lakott terek és utcák elláposítását, viszont a mozgalom rendelke­zésére bocsátotta a pestszentervini elhagyott szovjet laktanyát. Ebben az épületben alakították ki a kutatóközpontot, amely a magasztos Vérkakaduháza nevet kapta.

A címermadár feltámasztása már a kezdet kezdetén jelentős nehézségekbe ütközött. Kiderült ugyanis, hogy még so­ha senki sem látott eleven turáni vérka­kadut. A régi III. Bódog korabeli történel­mi ábrázolások nem bizonyultak elégsé­ges támpontnak, az 1920-as években kite­nyésztett egyetlen tojásnál pedig kiderült, hogy az eltelt idő alatt bezápult.

Országos konferenciát hívtak össze, amely hivatott volt tisztázni a követendő alapelveket. A megállapodás szerint a ma­dárnak 1104 centi magasnak kell lenni az 1100 éves magyar államiság és a 4 éves Narancs párti kormányzás jegyében. Tol­lazata piros-fehér-zöld golyóstollakból állt össze.

Magát a madarat élő példányok híján keresztezés útján kellett kialakítani. A kó­csag kecses tartását össze kellett párosí­tani a páva díszes tollával, de a modern piacgazdaság szellemében a tőkés réce is részesedést kellett kapjon - természetesen legfeljebb 49 százalék erejéig."

Pfeffenbruch Ewald Kajetán és tudo­mányos csapata megtervezte a vérkakadu modelljét, melyet bronzba öntöttek és a lúdvérc-vadamosi főtéren állítottak fel. Az avatásnál





elborították a vállalkozást támo­gató cégek reklámjai. Zengett az alkalom­ra írott himnusz:

„Kezünkben a legfőbb adu

A turáni vérkakadu..."

A tömegben csak egy, a nagyapja karján ülő kisgyerek sírta el magát:

- De hát nincs is ilyen madár! Nem is tanultuk!

- Hallgass, kisfiam! - mondta az öreg­ember, és óvatosan körülnézett.

Az erőfeszítések még a voksolás előtti napon is folytatódtak.

Megsokasodtak az ellenzéki jelölt elleni támadások. Először az iparcikkbolt kira­katába tettek ki egy tükröt: „ebben szo­kott borotválkozni Havasi Gyopár - ha ugyan van bátorsága belenézni!". Utána azt terjesztették, hogy a jelöltasszony ruhátlanul sétált végig a főutcán egy ugyan­csak pucér férfi társaságában. Havasi Gyo­pár csak annyit válaszolt a helyi televízió műsorában:

- Mindez fedi a valóságot, csak annyit szeretnék hozzátenni, hogy az illetőt Ro­bert Redfordnak hívják és valami színész. Egyébként jegyesek vagyunk, és tisztelet­tel meghívjuk nagyközségünk lakóit kö­zeli esküvőnkre.

Hangulatjavító intézkedésként a kor­mányzat egy helyi repülőjáratot szerve­zett Csokoládépuszta-Lófingatódűlő viszonylatban, ezzel kívánta a választás színhelyére szállítani a szimpatizánsait. Az ellenféllel rokonszenvezők számára viszont úgynevezett Putyilov körzeteket állítottak fel, itt felbérelt álbiztosok fogad­ták az érkezőket, a szavazólapjuk egy ur­nának álcázott szemétgyűjtőbe hullott.

A választás előestéjén több pártvezér is megjelent Lúdvérc-Vadamoson. A főutca hosszában kifeszített madzagokat meg­kenték mézzel, ezt követően a Narancs Párt kihelyezett frakcióülést tartott az egykori nyúlfialtatóban. Dr. Zseb Napó­leon nem tudott részt venni az esemé­nyen, Verdalóba utazott ki a csörgőlabda­világbajnokság nyolcaddöntőjére. Maga helyett csak a labdarúgó-edzőcipőjét küld­te le - ezt később minden augusztus 20-án körülhordozták a faluban.

Az keltett némi feltűnést, hogy a kor­mány már az urnák megnyitása előtt be­jelentette a végeredményt, a Narancs Párt abszolút győzelmét. Benga Kinga kor­mányszóvivő úgy magyarázta az esetet, hogy valójában az óbudai nemzeti madárjósoktól kapták az adatokat. A később kiadott hivatalos közlés ugyanezeket a számokat tüntette fel - ily módon mindenki bizonyosságot szerezhetett az óbu­dai nemzeti madárjósok hagyományos megbízhatóságáról.

Az ellenzéki pártok a szavazatok át­vizsgálását kérték, ennek során kiderült, hogy a bizottságok teljes értékű voksok­nak fogadták el az urnába bedobott vil­lany- és gázszámlákat is, ha feltüntették rajtuk a rezsicsökkentéssel megtakarított összeget, sőt a „Soli Deo Glória!" felirattal ellátott szentképeket is.

Az ellenőrzés jogát a helyi műveseállo­más vonta magához. Szúrópróba-szerűen vizeletmintákat kért a szavazópolgároktól, ezeket elemezve megállapította, hogy a bukott baloldal hamisan vádaskodik. A további fellebbezés azonban eredmé­nyesnek bizonyult, az árvízkárosultak önkéntes segélyezőegyesülete mint az ügy­ben illetékes másodfokú hatóság bizo­nyítottnak találta a szabálytalanságot. Két héttel későbbre kitűzték a pótválasztás megismétlését.

Ez az esemény már az egész országot felbolygatta - mindkét fél tisztában volt vele, hogy nem engedhet meg magának egy esetleges vereséget. A Narancs Párt több egyetemen is toborzóirodát nyitott önkéntes kortesek számára. A jelentkezők­nek zsoldot ígértek és a vizsgákon egy fok­kal jobbnak a kiérdemelt jegynél. Autóval és videofelvevővel látták el őket, azt a fel­adatot kapták, hogy kövessék az ellenzéki jelölt, a gázcseretelep-vezető Havasi Gyo­pár minden lépését, rögzítsék, hogy kivel áll szóba, sőt azt is, hogy a beszélgetőtár­sa utána kivel diskurál.

Az ellenzéki oldal sem maradt tétlenül, az egyik aktivistájuk önálló akcióba kez­dett. A helyi amatőr filmklubtól egy video­kazettát rendelt.

(Nemoda Buda megjegyzése:

- Módomban állt megnézni az elkészült anyagot. A főcímben „oktatófilmnek" mi­nősítik, de felelősséggel kijelenthetem, hogy ennek a műfajban a legtágabban ér­telmezett kereteit is túllépi. A forgató­könyvet maga az aktivista írta, ideiktatok belőle néhány dialógust:

Kérdező: Mennyiért ölnék meg Havasi Gyopárt, az ellenzék vezetőjét?

A bérgyilkost alakító helyi éticsiga-fel­vásárló komor tekintettel válaszol:

- Én, a Gyula, meg az Ottó, a Tóth Ottó, már beszéltünk erről, mindhárman a „Szép Halál" betéti társaság tagjai vagyunk. Abban maradtunk, hogy száz­millió forintot kérünk és fél köbméter tű­zifát. Meg fejenként egy-egy golyóstollat.

- Nem lesz ez egy kicsit sok?! Mások a feléért is megcsinálnák.

- Az lehet, de meg kell nézni az ő mun­kájukat és a miénket. Ők aljas módon szemtől szemben ölnek, az áldozatok ar­cán látszik is a rémület, mi viszont tisz­tességesen hátulról lövünk rájuk, olyan békés a tekintetük, mintha csak randevú­ra mennének.

Meg kívánom jegyezni, hogy a szerzőt a jelen forgatókönyv alapján felvették a Magyar írók Szövetségébe.)

Mivel úgy vélték, hogy nincs érdemi különbség a különböző politikai erők kö­zött, az amatőrök az elkészült videokazet­tát a Narancs Párt székházába küldték. A hamisítást a jobboldal azonnal beter­jesztette a megyei bíróságra, ez elrendelte a pótválasztás pótválasztásának megis­métlését.

Ez a tisztességtelen próbálkozás az el­lenzéki oldalon nem maradt következ­mények nélkül. Az MSZP-nél felkutatták a bűnösöket: leváltották Hajdú Balázst, a párt harangöntő tagozatának vezetőjét és egy kisegítő kazánfűtőt.

Mindez már nem változtatott az ered­ményen, a Narancs Párt fölényesen, egy mázsa tűzifa különbséggel legyőzte az ellenzéki blokkot.

Az események után minden újonnan létesített hivatal, üzlet és a hozzájuk kap­csolódó intézmény eltűnt a faluból. A tu­ráni vérkakadu szobrát is felszállították Budapestre. A jövevények is elköltöztek, Lúdvérc-Vadamos lélekszáma a régi szint alá, nyolc főre esett vissza. Csak a kör­nyékbeli piacok áruválasztéka bővült sö­tétben is működő napórákkal, a gyerekek nevelésére alkalmas tábori sátrakkal, dié­tás macskaeledellel és balkezes fél pár kesztyűkkel.

Az országos utórezgések azonban csak sokára ültek el. A televízióban egy műsor­folyamatot indítottak el: „Szeretlek, Lúd­vérc-Vadamos!" címmel. A helyi temető­ben ökumenikus istentiszteletet tartot­tak, a hívőket megjelenésre kötelezték, az esetleges távolmaradókat a feltámadási kedvezmény megvonásával fenyegették meg. A program kiegészítéseként a szer­tartás után a résztvevők átvonultak a fut­ballpályára, ahol tizenegyeseket rúghat­tak a szegedi püspöknek.

A pótválasztás pótválasztásán elszen­vedett kudarc után folytatódott az átren­deződés az ellenzéki blokknál. Az MSZP-től többen is átléptek a DK-ba, elfoglalták az onnan az E2014-be eltávozottak helyét. Az országgyűlési választásokra készülőd­ve többször is megváltoztatták a megvá­lasztható jelöltek listáját: visszaléptették a „régi bölényeknek" számító funkcioná­riusokat, helyüket a középiskolás tagoza­tukból töltötték fel.

Azt is biztosítani akarták, hogy többé semmiféle korrupcióra vagy más vissza­élésre utaló okmány ne kerülhessen elő az archívumokból, ezért az iratokat né­hány nap alatt önmagától lebomló papírra gépelték.

A DK egy Balaton-parti szállodában tartott zárt ülést. A múltbéli példákon okulva mindent megtettek, hogy a bizal­mas felszólalások ne kerüljenek nyilvá­nosságra orv magnófelvételek révén, ezért tárgyalási nyelvül a szanszkritet válasz­tották, Öszödi Frigyes elnök pedig süket­néma jelbeszéddel hirdetett programot. Nagy sikert aratott, mikor a gazdasági javulás időpontjával foglalkozva jobb karját meggörbítette, bal kezét a hajlatba helyez­te és többször erőteljesen megmozgatta.

Köszönhetően az óvatos intézkedések­nek, nem maradt el a siker: a beszédeket tartalmazó kazetták csak a konferencia első szünetében kerültek nyilvánosságra - lényegesen leszállított áron.

Fenyegető üzenetek érkeztek, a rende­zők a küldöttek elleni merényleteknek a lehetőségét is igyekeztek kizárni. Megnehezítve az azonosításukat, a sajtóbeszá­molókhoz nem a delegátusok fényképeit, hanem a röntgenfelvételüket mellékelték.

A konferencián meghirdették a DK programját. Különböző színvonalú réte­gekre számítva az anyagot light és mé­dium változatban is kinyomtatták. Ha a kaparós sorsjegyekhez hasonlóan kissé megvakarták ezek felületét, akkor tűnt fel a valódi üzenete.

Az ellenzéki blokk önbizalmában meg­erősödve a következő, Csaholj megyében tartandó választásokon is közös jelöltet szándékozott indítani. A három párt je­lentkezését bejelentő lap kitöltését az E2014 elnöke vállalta magára. Az esemé­nyek azonban úgy alakultak, hogy Bajvan Violint be kellett íratni egy alapfokú szó­nokiskolára, ő jobb híján a második osztá­lyos fiára bízta a megfogalmazást. A gyerek dicséretes módon helytállt, a lap aljára sormintát is rajzolt, de a végén egy sajná­latos hibát követett el: a formulát úgy írta alá, hogy „Apukám" - ezért a választási bizottság nem engedélyezte a közös ellen­zéki jelölt indulását.

Történtek egyéni kezdeményezések is. A sajtót bejárta a hír, hogy Jeromos Ta­más Gáspár Miklós, az ismert filozófus-dzsungelharcos-városi gerilla nyilváno­san akar tiltakozni a visszaélések ellen. Az újságírókhoz és televíziós állomások­hoz intézett levelében bejelentette, hogy a Parlament előtt benzinnel önti le és égeti el magát. Meghagyta, hogy a hamvait töltsék majd két kulacsba, ezeket ássák el „a rövid távú vélemény-nyilvántartás örökös bajnoka" felirattal. Az utolsó pilla­natban meggondolta magát és benzin he­lyett hideg vizet locsolt a ruhájára, vállal­va, hogy náthát kap.

V

A szemben álló politikai felek jelentős erő­próbának tekintették a 2013. október 23-i rendezvényeket, úgy vélték, előrejelzést adhatnak az országgyűlési választások várható kimeneteléről.

A közvélemény-kutatók és az újságírók előzetesen megkérdezték az „utca embe­rét", hogy szerinte mi fűződik ehhez a naphoz. A válaszolók abban egyetértet­tek, hogy valaha valahol valami történt ezen a napon, de közelebbi adatot nem tudtak említeni. Egyesek úgy vélték, hogy a magyar labdarúgó-válogatott ekkor arat­ta az utolsó győzelmét, a mindent eldöntő gólt Bem apó lőtte. Másoknak úgy rém­lett, hogy ez a nap lett a határideje a tan­könyvek megérkezésének az iskolákba. Megint mások történelmi eseményeket kö­töttek ehhez a dátumhoz: Dózsa György ekkor győzte le Nándorfehérvárnál Tolbuchin Körút szovjet marsall csapatait. A világtörténelmi kitekintéssel rendelke­zők szerint: Lenin ezen a napon üzente meg, hogy nem lesz kenyér.

Az ismeretek hiányosságát mindkét oldal egy-egy kimerítő erejű, közel nyolc­perces DVD lemez kibocsátásával igyekezett kiküszöbölni, de ez a törekvésük nem hozta meg a kívánt eredményt, az ünnep­lők jelentős része október 22-én, illetve 24-én vonult ki az utcára.

Az átlagos polgárok közül sokan tartot­tak attól, hogy a demonstráció zavargásba torkollik majd, ezért a szomszédos orszá­gokban töltötték a napot. Az osztrák és szlovák boltok meghosszabbított nyitva tartással működtek, de így is alig voltak képesek kiszolgálni a turistákat. A felmé­rések szerint ezen a napon Magyarország lélekszáma a tatárjárást követő szintre esett vissza.

Ilyen körülmények között viszonylag kevesebb botrányra lehetett számítani, de a belügyminiszter - okulva a 2006-os ese­mények tapasztalatain - komoly erőket helyezett készenlétbe. Az állományt kü­lönleges felszereléssel látta el. Csak csúzlikat és bodzapuskákat viselhettek, de ezek tűzereje is megközelítette a szab­ványos fegyverzetét, ezért a véletlenül adódó szemkilövésekre való tekintettel a nagyáruházak teljes műszerkészletét a helyszínre rendelte. A tömegoszlató vízágyúkat szenteltvízzel töltötték fel, és egy hegedűst osztottak be melléjük.

A miniszter a korrekt megjelenésre is gondot fordított. Esztétikai szempontból kiindulva megparancsolta, hogy a kopasz rendőrök kötelesek hónalj szőrzetüket a fejük tetejére felfésülni. Annak a tűrhe­tetlen állapotnak is véget vetett, hogy a rendőrök jelentős részén nagymosásnál nincs gatya. Saját, megszüntetett kínai piaci árudájából visszamaradt készletéből látta el őket alsó fehérneművel - csekély használati díj ellenében, de elrendelte, hogy sötétben a gatyát térdig le kell tolni, hogy kevésbé kopjon. A rendőr sorfalak hosszát egy kilométerre, az IQ-átlagukat 18-ra emeltette.

Az október 23-i rendezvények területi­leg két csoportra összpontosultak. A Na­rancs Párt a Parlament építési munkálatai miatt a Hősök terén ünnepelt. A program - tekintettel a fölös számban megjelent lengyel turistákra - a lengyel zászló felvo­násával kezdődött - a piros-fehér-zöld lobogó csak aztán következett.

A műsor bevezetőjeként Serényi Imre elszavalta Tormay Cécile bárónő „Vész­viharban bánatbujdosó" című versét, majd a távolból felszólította a Svéd Királyi Akadémiát, hogy postafordultával küld­jön posztumusz Nobel-díjat az írónőnek.

Katonai parádé következett, melyet az Erdélyből érkezett vendég, Kutreiber Béla bácsi vezényelt. A hadijátékon egy helyte­lenül érkezett parancs nyomán a sereg első lépcsője rátámadt a másodikra, de több katona életét is sikerült megmenteni.

A műsor a Körponti Rendőr Kórus fel­lépésével folytatódott, mély belső azono­sulással adták elő a „Bunkócska" című dalt. Szem nem maradt szárazon, különö­sen az után, hogy az egyik énekes téve­désből megnyomta a könnygázszóró pa­lackja gombját.

Az ünnepi szónoklatot dr. Zseb Napó­leon pártelnök tartotta. Indításként egy Petőfi-verset citált: „Mit nem beszél az a Brüsszel?!" - visszautasította a nyugati or­szágok törekvését, hogy elfoglalják Ma­gyarországot. A tömeg, amelyet Fülöp guru négymillióra becsült, harsogva foly­tatta az idézetet: „Foglalod a kurv' anyá­dat, nem a mi szép hazánkat!".

Egy hang hozzátette:

- Ezt Simon Perez izraeli államelnök­nek üzenem!

A „Magyar Hungária" című kormány­párti napilap másnap jelentette, hogy az öreg izraeli államfő a fenyegetés nyomán a térdére lötyögtette a maceszos kávét.

Dr. Zseb Napóleon felidézte azt a régi tömeggyűlést, mikor ugyanezen a hely­színen követelte a szovjet csapatok távozását, most kitárt karokkal hívta vissza őket mint orosz befektetőket.

Végül felkérte a tanárokat, orvosokat, boltosokat, munkásokat, sofőröket, pro­fesszorokat, henteseket, virágárusokat, tej­ellenőröket, de a lovaspóló-játékosokat is, álljanak hadrendbe és vásároljanak fésűt, mert könnyen előfordulhat, hogy a bal­oldal ármánykodása következtében sza­runk sem lesz.

A rendezvény lezárásául Szamóca Ben­degúz színművész adott elő egy tréfás műsorszámot. Ebben Bajvan Violin egykori állattenyésztési vállalkozását gúnyol­ta ki, a „liberális"-t „libareális"-nak ejtve. „Háromszor veri ezt dr. Zseb Napóleon vissza!" - mondta hangos derültséget keltve.

Számos ünnepélyes avatásra sor került, többek között elhelyezték Kossuth téri alapzatán a Lúdvérc-Vadamosról felho­zott vérkakadu szobrot.

Az ellenzék a Duna mellett tartotta az első közös október 23-i nagygyűlését. A szónoki emelvényt egy fősodorban lehorgonyzott ósdi csatahajón, a „Demok­rácia igen, de..." nevezetűn alakították ki.

A rendezvényt megelőző napon írták alá az MSZP és az E2014 szövetségi nyi­latkozatát, kirekesztve az együttműködés­ből a többi ellenzéki pártot. Öszödi Fri­gyest sem hívták meg, de ő búvárruhá­ban a hajóhoz úszott és megátkozta a két elnököt: soha ne tudjanak megfogalmazni egyetlen, valóban hatásos mondatot sem.

Többen is sérelmezték a mellőzést, azzal fenyegettek, hogy visszavonulnak a közös ünneplésből. Hogy mentsék a menthetőt, a rendezők különválasztották a hallgató­ságot és a folyó két partján helyezték el.

A fellépők a „Hét törpének" nevezett át­kelő hajókkal közelítették meg a helyszínt. Az egyik pártvezető meg is sértődött és elvonult, mert őt a „Kuká"-ra akarták fel­rakni.

Elsőnek Bajvan Violin lépett a mikro­fonhoz. Kínos feltűnést keltett, mikor azt olvasta fel a lapról, hogy „ide még valami adat kell majd, elnök úr". A továbbiakban sem kísérte szerencse, belezavarodott a szövegébe, ugyanazt a három szót ismé­telgette: „miként a skarabeusz", „miként a skarabeusz".

A beszédek folyamatát felvillanó film-bejátszások tagolták: „Miért viselt a nagy Napóleon vörös inget? Hogy ne lássák rajta a kicsorduló vért! És miért hord dr. Zseb Napóleon barna nadrágot?" „Re­zsicsökkentés rizsanövelés!"

Az eredeti megállapodás szerint mind­egyik szónok öt-öt percet kapott, de többen is túllépték ezt a keretet, és dolguk végez­tével is ott maradtak a fedélzeten. A felszó­lalók mind nyíltabban kritizálták az MSZP és az E2014 előző nap aláírt szövetségi szerződését, az ellenzékkel szemben elkö­vetett „pancser puccsnak" nevezték.

A kirohanások Öszödi Frigyes esetében érték el a csúcspontjukat. Az elnök fel­idézte a tárgyalást kísérő magánbeszélge­tés egyik mondatát, miszerint a fogkrémes tubust a felső végén kell megnyomni és nem az aljánál - ezt a demokratikus gondolkodás tűrhetetlen korlátozásának nevezte. Egy, a villásreggelin elhangzott másik kijelentés ellen is tiltakozott: „a sza­lonnához lehet együtt enni hagymát és paradicsomot" - ezeket a szavait a tömeg „Együtt, együtt" kiáltásokkal fogadta. A hangzavarban a megdöbbent Házmestery elfelejtette az egyetlen tréfás megjegy­zést, melyet a beszédére előkészítettek neki.

A szócsata hamarosan dulakodássá fa­jult, az elnökök belökdöstek egymást a fo­lyóba. Menekülőben belekapaszkodtak a horgonyt rögzítő drótkötélbe, eltépték és az irányítás nélkül maradt kivénhedt „Demokrácia igen, de..." lesodródott a Dunán.



VI

Október 23-ról nemcsak itthon, de világ­szerte megemlékeztek. A külföldön élő magyarok ezen a napon kiáltották ki a maguk ellenállamát, a „New Hungary"-t, székhelyül a piréziai Verdalót választot­ták.

Döntésük indoklásában arra hivatkoz­tak, hogy a létszámuk már messze meg­haladja a történelmi Magyarországét, és folyamatos növekedésre számíthatnak. Maguknak követelték a képviseleti jogo­kat, mindenekelőtt az Európai Unióban a részvételt és a nemzetközi támogatást. Dr. Zseb Napóleon visszautasította ezt a felvetést, az ellenzéki sajtó szokásos akna­munkájának nevezte:

- A bukott baloldal - mondta -, mint mindig, most is rátör a nemzetére. Ők su­galmazták a Tavares-jelentést is, amelyet nevetséges tévedései miatt célszerűbb volna „Kabares"-nek nevezni.

- Szavazásra került sor, a Magyaror­szágnak hitelező államok a „New Hungary"-re voksoltak abban a reményben, hogy tőle talán visszakaphatnak valamennyit a kihelyezett pénzükből. A Ma­gyar Ria-ria Hungária Párt jelen lévő képviselője tiltakozott a döntés ellen. A „New Hungary"-t az ő nevük plagizálásával vá­dolta meg, követelte, hogy változtassák át „Jew Hungary"-ra, „Zsidó Magyarország"-ra. Azt is ajánlotta, hogy Siófokot, vagyis Zsidófokot nevezzék ki fővárosuknak.

Később dr. Zseb Napóleon módosította az álláspontját. Az ügyben keletkező vita alkalmasnak látszott arra, hogy elhódítsa a szélsőjobbtól szavazóinak egy részét. Más belpolitikai problémák megoldására is esély nyílott. A megválasztandó új par­lamentbe csak feleannyi képviselő kerül­hetett be, mint a régibe. A kimaradókat át lehetne telepíteni a „New Hungary"-ba és ott helyet biztosítani számukra.

Dr. Zseb Napóleon továbbra sem volt hajlandó találkozni a „New Hungary" tiszteletbeli elnökével, egy magyar származású, Nobel-díjas íróval, akit csak Emerich Gartnerként emlegetett, de harminc ezüst lefizetése ellenében államszövetsé­get ajánlott fel az új államalakulatnak.

Az együttműködés mindenekelőtt kul­turális területen bontakozott ki. A törté­nelmi Magyarország elemeire szétszedett stadionokat szállított New Hungarynek, eredeti beléptető rendszerrel, kulcsra kész Nemzeti Szivarboltokat, „Ócsa" mintájú lakótelepeket. Felmerült a két országot összekötő 700 kilométeres metró építésének gondolata is, de a partner túl távolinak találta az „Utolsó ítéletet" mint határidőt. Budapest hiába magyarázta, hogy az Al­kotmánybíróság végső döntésére gondolt.

New Hungary rohamléptekkel fejlődött. Gazdaságát ősi magyar foglalkozásokra alapozta, olyanokra, mint a döglött orosz­lánok rugdosása, történelmi érdemek utó­lagos beszerzése, ügyvédi visszaélések, magas hatékonyságú feleségverés.

Az idegenforgalom fejlesztésének jegyé­ben megnyitották a „Nyolc vezér" elnevezésű vendéglőt - a firmában dr. Zseb Na­póleont is belefoglalták, mint jó firmát. Itt a régi nemzeti ételeket igyekeztek feltá­masztani, nyereg alatti húspuhítást vál­laltak bérmunkában, német maszlagot, török áfiumot exportáltak. A lótejből er­jesztett kumisz készítésével is megpróbál­koztak, de a gyakorlatlanság következté­ben a kancák helyett a csődöröket fejték meg. A szürke marhából készítendő éte­lek bevezetése egy félreértés nyomán bu­kott meg, a vendéglő szürke marhákat rendelt hazulról, de tőkehús helyett köze­pes képességű Narancs párti funkcioná­riusokat szállítottak neki.

A kölcsönösség jegyében az új állam­alakulat is megpróbálta exportálni a saját termékeit: műanyagból készült kuglizó kakas figurákat, üres könyveket, melye­ket az olvasók tetszés szerinti szöveggel írhatnak tele, zabhegyezőt, fej alakú halottas cipőt.

A New Hungary kereskedelmi vezetői azonban kevesellték a keletkező hasznot, ezért úgy döntöttek, hogy a továbbiakban csak a Németországból érkezett árukkal foglalkoznak. A cikkeket átcsomagolták, felülcímkézték és húsz százalékkal meg­emelt áron reexportálták Budapestre.

Kapcsolataik csak akkor romlottak meg, mikor lejártak a külföldről kapott hitelek, és a két állam egymásra próbálta hárítani a kölcsönök kifizetését. A New Hungary több világlapban is bejelentette, hogy sem­miféle anyagi és erkölcsi felelősséget nem vállal Magyarországért. Dr. Zseb Napó­leon pedig diverziós alakulatokat szerve­zett a futballstadionok biztonsági őreiből, gárdákból és hadseregekből, terrorcselekményekkel fenyegette meg a New Hungaryt, ha lovassággal támadná meg Ma­gyarországot.

VII

A Duna-parti nagygyűlésen történtek nem maradtak következmények nélkül. Első­nek Öszödi Frigyes állt elő a magyaráz­kodásával. Ő nem akarta vízbe lökni Házmesteryt, épp ellenkezőleg történt: egy mentőövet próbált átnyújtani neki - az megragadta és szántszándékkal magával rántotta. Bajvanra pedig szót sem érdemes vesztegetni, mert olyan súlytalan, hogy nem is csobban tőle a Duna. A DK-elnök mindkettőjüktől bocsánatkérést várt el.

A két érintett politikus nem kívánt szó­ba állni vele. Személyes találkozás helyett egy hirdetést jelentettek meg a nyomtatott és elektronikus sajtóban: „ellenzéki két­ség" jeligével:

„Nem azt nézzük, hogy mit mondanak, hanem azt, hogy ki mondja. Öszödi úr, ha jól értjük szánalmas dadogását, összetéveszti a rendszervitát a szervitarenddel, ráront a baloldalra, célba véve annak ve­zető erejét, az MSZP-E2014 szövetséget. A magyar választópolgárok vannak olyan érettek, hogy nem hagyják lépre csalni magukat, és Öszödi úr oda kerül majd méltó helyére, a történelem szemétdomb­jára, ott még akad hely a számára.

Ezúton üzenjük neki, hogy adja le a portán pártházunk kulcsait, melyeket ko­rábban bocsátottunk a rendelkezésére, egyben felszólítjuk, hogy térítse meg a múltkor elfogyasztott két feketekávé és három tepertős pogácsa árát is."

A nyilatkozatpárbaj élénk visszhangot váltott ki a magyar közvéleményben. A Reális Zöldek Klubja javasolta, hogy építsék fel mégis a bős-nagymarosi víz­lépcsőrendszert, mert így könnyűszerrel el lehetne kerülni a hasonló baleseteket. A Nemzeti Szivarboltokban megjelentek a miniatűr mentőövek „kinn vagyunk a vízből" felirattal.

Meglepetésre a jobboldal is méltányolta a történteket. A Civil Összefogás Fórum kitüntetést nyújtott át a három elnöknek a kommunizmus maradványainak lebon­tásában és a rezsicsökkentés védelmében szerzett érdemeikért.

Kihasználva a kedvező hangulatot, a Narancs Párt további hangulatjavító in­tézkedéseket hozott. Módosította az úgynevezett „fogyasztói kosár", vagyis a min­dennapos fogyasztási cikkek összetételét: bekerült a lépegető exkavátor, melynek árát ötmillió forinttal csökkentették, ez ellensúlyozta a tej és a kenyér jelentékte­len, pár száz forintos drágulását.

A külföldi tulajdonba tartozó bankokat kötelezték, hogy szálljanak be a nemzeti kártyajáték, az ulti szponzorálásába. Térít­sék meg azoknak a játékosoknak a veszte­ségét, akik figyelmetlenségből tök nyol­casra mondtak be piros ultit.

Az ellenzéki pártok igyekeztek helyre­állítani megingott pozícióikat, elindítot­ták a „Forró Tél" akciót. Az úgynevezett direkt marketing keretében aktivistáiknak delente legalább tizenöt családot kellett felhívni telefonon és jó étvágyat kívánni nekik - ha volt mihez.

Megpróbálták kihasználni a véletlen események által felkínált esélyeket is, a „Karácsonyfatalp" elnevezésű akció híre bejárta a világsajtót. A Parlament előtt ál­lították fel szenteste az ország karácsony­fáját, az égők bekapcsolásakor szikra lob­bant, és a tartótalp bevonata meggyulladt. A tűz nem látszott túlságosan veszélyes­nek. Mivel a Ház nem rendelkezett tűz­biztosítással, az illetékesek abban bíztak, hogy a Duna következő áradása eloltja majd a lángokat - a kormányőrség kihívta a tűzoltókat.

A bejelentést fogadó ügyeletes a terüle­tileg legközelebb fekvő Hamvazószerda utcai egységet mozgósította. A kivonuló tűzoltók az előírt határidőn belül kiértek, visszaszerelték a csöveket, kinyitották a fecskendőjük víztartályára szerelt csapot, és a sugarat a tűz gócpontjára irányították. Legnagyobb megdöbbenésükre az addig csak pislákoló lángok egészen az Ország­ház tetejéig csaptak fel és az épület porig égett.

(Nemoda Buda megjegyzése: - Az ügy hátterét később egy mindenre kiterjedő vizsgálat tárta fel. Kiderült, hogy a Hamvazószerda utcai egység pa­rancsnokhelyettese rendszeresen lopta a benzint a laktanya udvarában álló szolgálati kútból. Tartott tőle, hogy rajtaveszt, ezért az üzemanyagot meg sem próbálta a saját kocsijába becsempészni, egy fecs­kendőbe töltötte, félreállt vele egy sarokba és várta az alkalmat, hogy hazaszállíthas­sa. Ez lobbantotta magasra a lángokat.

A vizsgálatnak még egy rejtélyt kellett megoldani: miért maradt viszonylag ép állapotban a karácsonyfa talpa? Kiderült, hogy nem fából, hanem acélból készült, és egykor a Ház legnagyobb tornyán ékes­kedett mint vörös csillag. A rendszervál­tás után sem akarták kidobni, úgy tették használhatóvá, hogy zöldre festették és egy lyukat ütöttek a közepébe a fenyő számára.)

A jobb- és baloldali sajtó egyaránt bő terjedelemben foglalkozott a történtekkel. „Még mindig fertőz a vörös métely! - írta vezércikkében az egyik kormánypárti na­pilap. - Folytatnunk kell a harcot a gyúj­togatók ellen: 2013 legyen az elrugaszko­dás, 2014 pedig a szárnyalás éve!" Később egy kommunista korrektor aknamunká­jának következtében a megjelenő írásba több hiba is csúszott. „Elrugaszkodás" helyett „a valóságtól való elrugaszkodást" írtak, a „szárnyalás" szó első á betűjétől pedig lemaradt az ékezet.

Haladéktalanul hozzáláttak az új Or­szágház felépítéséhez. A munkálatok irá­nyításával Szerényi-Képességhy Endre miniszterelnöki tanácsadót bízták meg. Ő fel­kutatta Tökovecz Imrének egy régi tervét, amelyet annak idején egy jurta alakú bol­hacirkusz építéséhez készített - erre a cél­ra is tökéletesen alkalmasnak bizonyult.

A horribilis költségek fedezésére meg­hirdették a „Nemzeti gyertyaprogram"-ot, a nagyobb városok terén nemzetiszínű gyertyákat árultak, valamennyit sorszám­mal látták el, a vásárlók lelkesítésére a szá­mozás egy helyett egymillió-egyről indult.

VIII

A politikai élet a nehéz körülmények kö­zepette sem szünetelhetett, az új Parla­ment elkészültéig helyreállították az or­szág második legnagyobb befogadóképes­ségű épületét, az évekkel korábban bezárt Országos Pszichiátriai és Neurológiai In­tézet (OPNI) lipótmezei kórházát. A megváltozott funkció jegyében ezt a jelölést egy „L" kezdőbetűvel egészítették ki. Egy új gumidominó-készletet is beszereztek, némi fennakadást okozott, hogy az a kor­mányhoz közel álló cég, amely pályáz­tatás nélkül elnyerte a megbízást, kellő szakismeret hiányában csak a dupla simát tudta elkészíteni.

Egyébként csak minimális változtatások­ra volt szükség a felszerelésben. A kény­szerzubbonyt kitűnően fel lehetett hasz­nálni az ellenzéki képviselők megfegyelmezésére, a hullakamrát olvasólámpával látták el. Az elvonórészleget is hamaro­san használatba kellett venni, Borközy Géza, a Magyar Szentfazék Párt képvi­selője, civil foglalkozása szerint Gödény­díjas újságíró, a Kefekötő Szövetség tiszte­letbeli elnöke került be elsőnek. Azt még elnézték neki, hogy dülöngélve, muslin­cák sűrű felhőjében szokott megérkezni az ülésekre, de az alkoholizmusa addig fokozódott, hogy a kezét rendszeresen ki kellett meszelni, hogy rá ne lépjenek.

A helyrehozott épületet maga dr. Zseb Napóleon miniszterelnök vette át, kijelen­tette, hogy ez az esemény a kultúra leg­újabb diadala, messze felülmúlja a bécs­újhelyi és a döblingi osztrák intézmények színvonalát. Később helyreigazította ezt a megjegyzését:

- Természetesen a bécsi Parlamentre és az EU épületére gondoltam.

A szónoki emelvényről lelépve el akar­ta foglalni a helyét, de azon már három Napóleon is ült, kénytelen volt a „Musso­lini" táblával jelölt székre áttelepedni. Ide hozatta át a mellverésre szolgáló „Magyar­ország jobban teljesít" felirattal ellátott díszes fél téglát. A tárgyalások rendje és ní­vója - talán a helyszín ihletésének köszön­hetően - némileg magasabb volt, mint a korábbi Duna-parti Országházban.

A választások közeledte mindinkább rá­nyomta bélyegét a politikai eseményekre. Minden eddigi kiírást felülmúlva hetven­négyezer-hatszáztizenhárom párt nyújtot­ta be a jelentkezését. Az év összes napját, sőt az egyes napszakokat is viselte vala­melyikük a nevében, a történelmi ala­kokat is lefoglalták, de mindez nem bi­zonyult elegendőnek, a zászlókon hama­rosan bankszámlaszámok is megjelentek.

Nyugtalanító jelek is mutatkoztak. Egyes Nemzeti Szivarboltokban előre ki­töltött szavazólapokat lehetett kapni. Ezt természetesen csak tizennyolc éven felü­liek vásárolhatták meg, de a kormány mégis erőteljes rendszabályokat foganato­sított. Mivel többé nem lehetett megaka­dályozni a szavazatok vásárlását, a tiszta morál és az egyenlő esélyek jegyében meghatározták a voksok maximált árát.

(Nemoda Buda megjegyzése:

Az ezzel kapcsolatos végrehajtási utasí­tás a hivatalos Magyar Közlönyben jelent meg, onnan idézem:

„Készpénz formájában kifejezve nem haladhatja meg a minimális özvegyi já­radék havi kétharmadának negyedrészét azzal a megkötéssel, hogy ennek egy-nyolcadát Erzsébet-utalványban kell fo­lyósítani. ..

...Természetbeni megváltásként egy csomagot lehet igényelni, mely egy cso­mag érett túrót, egy Alaptörvény brosúrát - az összes pótlékkal -, negyed kiló tűzi­fát és fél kiló áfát tartalmaz...

...Külföldiekkel az MNB napi közép­árfolyamán kell elszámolni..."

A szavazatok ára a kereslet növekedése folytán hamarosan a többszörösére emel­kedett, így mind kevesebb került a piacra. A hadirokkantak, a terhes anyák, az iga­zolt fülkeforradalmárok számára külön keretet biztosítottak.)

A Narancs Párt különböző listái már korábban felmérték az ország teljes lakos­ságát, minden egyes polgár adatait betáplálták a számítógépbe, az összesítés nagy pontossággal kimutatta a választások vár­ható kimenetelét. A kapott eredmény dön­tetlen közeli helyzetet vetített előre: egyet­len szavazaton múlik majd, hogy kié lesz a győzelem. Átvizsgálva az adatokat sike­rült azonosítani az illetőt Berta Bertalan kisbér-nagycsákányi lakos személyében, leutaztak hozzá a faluba. Berta Bertalan valaha a Néphadseregben szolgált főtörzsőrmesteri rendfokozattal, a rendszervál­tás után nyugdíjba küldték, de ő nem volt hajlandó tudomásul venni az elbocsátást, mivel nem kapta meg az ilyen aktusoknál szokásos „Háry János-érdemrend"-et.

Továbbra is katonának tekintette ma­gát, a szolgálati szabályzat által meghatá­rozott időpontban kivonult felállítási he­lyére, a helység határában álló lőszerrak­tár elé és ott őrséget adott. Ténykedésében az sem zavarta, hogy a raktárt idő közben lebontották és a helyén egy Nemzeti Szivarbolt létesült. Berta Bertalan kijelentette, hogy ezzel kapcsolatosan semmiféle fel­mentő parancsot nem kapott. Kétévenként egyszer előléptette magát, április 4-én, má­jus l-jén és november 7-én pedig díszőrsé­get teljesített.

Feljebbvaló csak egy alkalommal láto­gatta meg, Papucsek Dezső dandártábor­nok személyében. A főtiszt tájékoztatta, hogy a díszelgések időpontja áttevődött pünkösdhétfőre, október 23-ra és minden­szentekre. Azt is közölte, hogy a köztársa­ság mint államforma megszűnt.

* Tehát köztársasági elnök sincs?
* De, az van.

Erről a képtelenségről Berta Bertalan felismerte a félrevezetés szándékát, fegy­verrel zavarta el a provokátort. Kötelessé­gének tartotta, hogy az esetről tájékoztas­sa az illetékeseket. Kurblis telefonján fel­hívta a Honvédelmi Minisztériumot, de a jelentkezését ott csak egy üzenetrögzítő fogadta. A géphang azzal zárta, hogy „hadüzenet esetén később szíveskedjék megismételni a hívást!"

Most is gyanúval kezelte a helyszínre érkező jobboldali küldötteket. Nem tudta felfogni, hogy mit akarnak tőle, kijelen­tette: ő most is, mint mindig, a Hazafias Népfrontra szavaz majd. Ez megkönnyí­tette az ajánlattevők helyzetét, Berta Ber­talan elé tárták a jobboldal választási lis­táját, amelyen a Népfront számos vezetője is szerepelt. A küldöttek tovább puhítot­ták a tiltakozásában megingott öreg kato­nát, aki egyedül Rákosi Mátyás kihagyá­sát nehezményezte. Megnyugtatták, hogy megtalálták az ő méltó utódját is. Mivel a „Háry János-érdemrend" már megszűnt, helyette a „Kapitalista Hazáért" kitünte­tést ajánlották fel neki és zászlóssá léptet­ték elő. Berta Bertalan így most már haj­landó volt elfogadni a rendelkezési állo­mányba való helyeztetését. Kevéssel ké­sőbb a kocsmában már lekommunistázta a terménydaráló vezetőjét és belépett a Narancs Pártba.

Az ellenzéki blokk pártjai még időben, a választások előtt másfél órával szánták rá magukat, hogy szövetséget kössenek - úgy ítélték meg, hogy ha megfelelően beosztják, bőségesen elég lesz a felkészü­lésre. Harminckilenc percet szántak a belpolitikai kérdések megoldására, ez alatt több fontos problémát is sikerült tisztáz­niuk, megvitatták a köztársasági állam­forma visszaállításával kapcsolatos teen­dőket, hatékony módszereket dolgoztak ki az egyetemi oktatás színvonalának meg­emelésére, a külföldre távozott fiatalok hazacsábítására, a Nemzeti Szivarbolt há­lózatának felszámolására, a magyar filmgyártás fellendítésére, az utcák fűtésére. Javaslatot tettek a honfoglalás háromezer éves évfordulójának 3001-ben esedékes megünneplésére.

Tök Zoltán pártszóvivő egy igen hatá­sos propagandaötletet is felvetett: kell vá­sárolni egy jobb kormányos autót, készí­teni vele egy filmet, amint útja során min­dent lerombol, közben egy hang azt is­métli: „nem jó ez a jobb oldali kormány, nem lehet haladni vele!"

A maradék időt a képviselői jövedelmek és a párttámogatások összegének feleme­lésére fordították.

Időre végeztek az összes teendővel, biz­tosították egymást, hogy a győzelmüket nem fenyegeti veszély, utána mindegyikük elsietett megszokott utazási irodájába és jegyet rendelt valamelyik másnap esti repülőjáratra.

IX

KIEGÉSZÍTŐ MEGJEGYZÉSEK

Küldi: Nemoda Buda részprojektvezető

Kapja: a Nemzetközi Értékelő Akadémia, Genf

Kedves Megbízónk!

Bizonyára jól ismert Önök előtt a 2014-es magyar országgyűlési választások kime­netele, ezért csak a tények rögzítése végett említem meg, hogy a Narancs Párt és szövetségese, a Magyar Szentfazék Párt a le­adható szavazatok 113 százalékával nyert, az ellenzéki blokk eredményét még elekt­ronmikroszkóppal sem lehetett elolvasni az újságokban. Ezt a történelmi - jobb ol­dalról még jobbra való - fordulatot szá­mos intézkedés követte, szükségesnek vé­lek néhányat közölni Önökkel, a teljesség igénye nélkül.

A győzelem után dr. Zseb Napóleon elő­ször Magyarország új nemzetközi státu­sát határozta meg. Kinyilvánította, hogy az ország nem csak az Európai Unióból, de magából Európából is kilép - megjegy­zendő, ez a váltás a gyakorlatban már régebben végbement. Kiegészítésül betiltot­ta a nyugati szelet, és a Nyugati pályaud­vart a jobboldal szellemi elődjéről, a biatorbágyi sínrobbantó, Matuska Szilveszter nevére keresztelte át. Később betiltotta az édességboltokban a nugát szelet árusítá­sát is. Megegyezést kötött a Moszkvai Központi Cukrászdával, hogy a követke­ző évszázadban ők szállítják Magyaror­szágra az orosz krémtortát, és ők látják el a régi sütőformák szervizét is.

A változtatások felkeltették az Ázsiai Nemzetközösség érdeklődését. Mivel tud­ták, hogy dr. Zseb Napóleon korábban fél­ázsiai nemzetként jellemezte, a magya­roknak félvérszerződést ajánlott fel, a mi­niszterelnöknek pedig „kán" címet, de ő ezt nem volt hajlandó elfogadni.

Előterjesztésére az Országgyűlés meg­szavazta, hogy Magyarország önálló kon­tinenssé alakuljon át. Függetlenségét meg­védi minden gyarmatosító behatolás ellen, nem csak Hegyeshalomnál, Biharkeresz­tesnél, Záhonynál és Röszkénél rakták ki az ősi vészelhárító vasvillát, de a magas­ból várható fenyegetések kivédésére az eget is bedeszkázták, majd narancsszínű­re festették. Kiegészítő biztonsági intézke­désként a Lúdvérc-Vadamosról felhozott turáni vérkakadu szobrot repülő motorral látták el és a madár rendszeresen járőrö­zött a légtérben.

A közigazgatásban is számos változta­tás ment végbe. Felcsútra helyezték át az ország fővárosát és a Balatont tengerré léptették elő. Megszüntették a folyamatos anyagi igényekkel előálló orvosi kart, he­lyét az óbudai nemzeti madárjósok vették át, feladatuk azzal bővült, hogy ezentúl ők határozták meg a nemzetgazdasági keretszámokat is. Meghirdették a gazda­ságilag elengedhetetlen „rezsinövelő fo­lyamatot". Számos kecskét káposztaőrnek neveztek ki.

Nem kisebb módosulások történtek a filozófia és a kultúra területén is. A nap­tárt visszamenőleges hatállyal 1919-re állították vissza. Intézkedés született, misze­rint ezentúl a Nap forog a Föld körül, az összes öt- és hatágú csillagot törölték az égitestek sorából.

Kiegészítették a Himnusz szövegét is a „...Tokaj szőlővesszein nektárt csöpögtet­tél" sor után beiktatták a „legolcsóbban és legjobb minőségben a sárazsadányi dr. Zseb Napóleon-féle borászatban kapható".

A jelentősebb közéleti események közé tartozott, hogy Jókai Mór írót Jókai Anna­-díjjal tüntették ki. A holland-magyar futballmérkőzést ugyancsak visszamenőle­ges hatállyal a magyar csapat nyerte meg 8:1-re.

A külföldi tulajdonba tartozó bankokat is megrendszabályozták, például az „Erste Bank" hirdetését „Mit mersz te?!" felirattal ragasztották le. A pártállami örökséget képező forintot is lecserélték az ősi magyar fabatkára, az átváltásnál a fo­rint értéke alig maradt el a fabatkától.

Az egykori ellenzéki blokk sokáig gya­nakodva figyelte a bekövetkező változá­sokat, de aztán megerősödött biztonságérzésében, és a vezetők mind távolabb halasztották a megrendelt repülőjegyek kiváltását.

Házmestery Hunor jelentős taktikai si­kerként értékelte, hogy sikerült győzelmet mérni a Narancs Pártra, és ezzel olyan helyzetbe juttatni, ahol az eddig elköve­tett hibái a nyakába szakadhatnak és ma­guk alá temetik.

A többi ellenzéki erő: az E2014 párt, a Magyarország Mozgalom, a szociáldemok­raták, a liberálisok egységbe tömörültek „Vegyes Savanyú Szőlő" néven. A 4K csoportosulás nem csatlakozott hozzájuk, ve­zetői kijelentették, hogy nevükben a 4K nem a negyedik magyar köztársaságra vonatkozik, hanem tiltakozást fejez ki a magyar történelem négy legjelentősebb kurtizánja ellen. A DK is megőrizte ön­állóságát, taglétszáma megugrott, legkö­zelebbi kongresszusukat már egy, az átlagosnál jóval nagyobb telefonfülkében ren­dezték meg.

A feszültség később tovább látszott ol­dódni. A közvélemény jelentős része ked­vezően fogadta, mikor dr. Zseb Napóleon szokásos reggeli rádióműsorában bejelen­tette, hogy fenn kívánja tartani a Nemzeti Együttműködés rendszerét. A felcsúti kert­jében fekvő légikikötőbe hívta meg Házmesteryt, Bajvant és Öszödit. Arra biztat­ta őket, hogy „Három tenor" néven adja­nak koncertet a falu lakosságának. Külön kérte, hogy a műsorban az Internacionálé helyett a székely himnusz szerepeljen.

Ahogy az elnökök a falu határába értek, letartóztatták őket és a Kozma utcai Gyűj­tőfogház egyik reprezentatív, minden kényelemmel ellátott cellájába szállították.

A három elnök itt, zárt kapuk mögött alapította meg az Új Ellenzéki Kerek­asztalt, a régi rendszerváltó csoportosulás elődjét.

- Hamarabb kellett volna! Én mondtam!

- Én is!

- Én is!

A rácsos ablakon behallatszott, ahogy a bedeszkázott ég alatt a turáni vérkakadu bronz szárnyaival csapkodva végzi éber őrjáratát.

Vége

2013. november 11. Moldova György

**A NÉMA SÚGÓ**

I

Mikor megkapta a szokásos nagyfröccsét, H. Kovács körülnézett a 8889-es Nemzeti Italboltban.

-Az urak, úgy látom, régi emberek, emlékezniük kell a Hungária Színházra, itt állt a tér sarkában, nem messze a Kiskörtől. Azt viszont bizonyára nem tudják, hogy miért szűnt meg és hogy alakították át idén Nemzeti Nemzeti Színházzá. Én mint az Angolpark vezetője, félig-meddig szakmabelinek számítottam, gyakran meg­fordultam a színházban és mint bennfen­tes, közelről láttam, hogy mi történt.

Rizsa csodálkozva vonta meg a vállát:

- Én itt születtem a Karpfeinstein utcá­ban, de semmiféle Hungária Színházra nem emlékszem a környéken.

- Karpfeinstein utca, az is egy környék? Ha ott megdöglött egy ló, a rendőrök nem tudták leírni a nevét, inkább áthúzták a Dobozi utcába. Maga pedig jobb, ha hall­gat, Rizsa, maga ehhez nem ért. Magában annyi a művészi érdeklődés, mint a Mac­kó sajtban a brummogás. Nekem elhihetik az urak, hogy valaha száz és száz szí­nész, énekes, rendező, műszaki és díszletező munkás dolgozott ebben a hatalmas színházban, Meresztő Dávid, Rubacugi Bálint, hogy csak két nevet mondjak. Olyan komoly és mégis szórakoztató da­rabokat adtak elő, mint a „Pánik a nőegyleti bálon", a „Naná, majd mákos" vagy „Az egész világ kész röhej".

- Talán „A mosoly országa"?

- Igen, ezt akartam mondani. Szóval a Hungária Színháznak mindig is olyan híre volt, hogy az emberek levették előtte a kalapjukat, mégis az az igazság, hogy a bajok nem mostanában kezdődtek, ha­nem még 1950-ben.

- Mi történt akkor, megrepedtek a fa­lak, vagy valamilyen tűzvész pusztított?

- Sokkal rosszabb, akkor jelentkezett meghallgatásra egy alacsony, vékony, ba­juszos férfi, név szerint Parásó Alajos.

Módomban állt bepillantani Parásó je­lentkezési lapjába: hősszerelmes, táncos­komikus vagy szubrett szeretett volna lenni - ezt az utóbbit feltehetően csak azért írta le, mert megtetszett neki a szó, nem tudta, hogy ezt a szerepkört csak nők tölthetik be.

Feleakkora hülyeségért is utasítottak már el embereket, de Parásó kérvényéhez mellékelte a munkahelye, a Hadisírgondozó Vállalat párt- és szakszervezetének ajánlását: mint kiemelkedő többszörös véradót és önkéntes társadalmi géptávírászt egyöntetűen támogatták abban a szándékában, hogy művészi pályára lép­jen. Véleményük szerint: személye és te­vékenysége egyaránt komoly eszmei nye­reséget jelentene a színház kollektívájá­nak - nem is beszélve a békeharcban való részvételéről.

- Akkor hát halljuk, Parásó elvtárs! - mondta a bizottság elnöke lemondóan.

A meghallgatásra Parásó a szovjet „Párt­tagsági könyv" című színdarab híres bé­lyegmonológját adta elő, amelyben a párttitkár kitagadja a saját lányát, mert elve­szítette a tagsági könyvét.

...Nem, Klávgyija Áfánásjevna, tőlem nem kapsz több tagsági bélyeget, még ha egy pud aranyat adnál érte, akkor sem...

Parásó olyan átéléssel és erőbedobással alakította választott szerepét, hogy az ere­detileg másfél perces jelenet több mint egy óráig tartott, közben darabokra tépett és megevett egy kelléknek használt irat­fűzőt a fémbetétekkel együtt, kétszer is teát főzött egy szamovárban. Indulatos felkiáltásaitól megrepedeztek a díszletek, a takarítónők még hetek múlva is söpör­gették róluk a lehullott forgácsot. A pro­dukció alatt négy kilót fogyott, és a vég­szó után az ügyeletes tűzoltók támogatták el a legközelebbi oxigénsátorig.

A napnál is világosabban látszott, hogy hatalmas, bár nem különösebben kifejező hangját leszámítva, Parásóban a színészi tehetségnek a leghalványabb szikrája sem rejlik, de, mint említettem, olyan kedvező ajánlásokat hozott magával a mozgalmi szervezetektől, hogy a bizottság nem mer­te elutasítani őt. Legfeljebb annyit tehetett, hogy a lehető legalacsonyabb besorolással pótsegédszínész-jelöltként alkalmazta.

Parásót statisztaként is csak vihar- és csatajelenetekben lehetett felléptetni, ahol eltűnhetett a jótékony félhomályban és kavargásban, hangja viszont így is túl­harsogta nemcsak a mesterséges menny­dörgést, hanem a jelenetet kísérő hatvantagú fúvószenekart is.

Parásó nem volt megelégedve a helyze­tével, egy idő után fel is lázadt, és a szo­kásos módon panaszra ment a párthoz és a szakszervezethez. A marxizmus klasszikusaiból vett idézetekre hivatkozva ki­fejtette, hogy a színház épp olyan küzdő­tere a nemzeti és nemzetközi osztályharc­nak, mint a kőszénfejtés vagy a mocsarak lecsapolása. A munkát itt is elsősorban az elvhű, kipróbált káderekre kell bízni, akik már igazolták a megbízhatóságukat, pél­dául a hadisírgondozás területén.

Ezek után a rendezők kénytelenek vol­tak apróbb szerepeket is adni Parásónak. Általában úgy oldották meg, hogy az eredeti szövegkönyvben nem szereplő alako­kat iktattak be, így például a Hamletben a már meglévő két sírásó mellé egy harma­dikat is, aki időnként vizet hozott a sírgö­dörben tevékenykedő társainak és a mun­kaversenyben való fokozott helytállásra biztatta őket:

- Temess többet, jobban élsz! - hang­zott az egyik emlékezetes mondata.

Egyébként is ez a szerep jelentette egész színészi pályafutásának csúcsát, mert itt hasznosítani tudta a régi munkahelyén, a Hadisírgondozó Állami Vállalatnál szer­zett tapasztalatait.

Ezek a sikerek tovább táplálták Parásó becsvágyát. Betanulta néhány klasszikus darab teljes szövegét, és mivel egyetlen színész sem volt hajlandó partneréül sze­gődni, lehetőséget kért rá, hogy egy sze­mélyben adhassa elő valamelyiket.

A vállalkozását mindenki lehetetlen­nek találta, de senki sem merte megmon­dani neki. Egy alkalommal engedélyezték neki, hogy a kazánházban fellépjen a tele­fonkönyv általa dramatizált változatával, de hangjától a német brikett szén felfelé menekült a lépcsőn.

Valamilyen áthidaló megoldást kellett keresni. Kálmánfi, a Hungária Színház igazgatója, a közismert jellemszínész azt javasolta, hogy Parásót talán súgóként kellene kipróbálni, ahol valóban hasznát vehetné a színművek átfogó ismeretének. Ajánlatát csak óvatos formában merte elő­adni, meglepetésre Parásó kitörő lelkese­déssel fogadta és már a következő estén hajlandó volt beállni a súgólyukba.

Ezen az új helyen már semmiféle ellen­őrzés nem foghatta vissza a hangját, és ő élt is ezzel a lehetőséggel. A földszint utolsó sorában a hallássérült nézőknek fenntartott székekről le lehetett szerelni az elektromos erősítőberendezéseket, mert így is tisztán érthették a szöveget. A meg­takarított pénzen a színház a gyapjúszövödékben használatos zajcsökkentő vattát vásárolt és szétosztotta a többi néző kö­zött.

A súgófülke mélyén Parásó végre sza­badon kiélhette ambícióit. Szavait hatásos arcjátékokkal és gesztusokkal kísérte, fe­jét néha kevélyen megrázta, máskor bűn­bánóan lehorgasztotta, kezét egy-egy szé­lesebb mozdulatnál beleverte a fülke falá­ba, a nézők ilyenkor feszülten találgatták a tompa puffanások okát és drámai jelen­tését.

A színészek eleinte nehezen vették tu­domásul, hogy egész este meg sem kell szólalniuk, csak tátognak és mozdulataik­kal alkalmazkodnak a Parásó által elhar­sogott szöveghez. Egy idő után azonban megszokták, sőt határozottan kényelmes­nek találták ezt az előadási formát, mind­egyikük Parásóval szeretett volna együtt dolgozni, mert így elkerülhették a szövegtanulás fáradalmait.

Parásó mind öntudatosabb lett, hama­rosan megalázónak és művészi rangjával összeegyeztethetetlennek találta, hogy neki saját kezűleg kelljen lapozgatnia a szövegkönyvet, egy alsúgót vett maga mellé, aki leveszi a válláról ezt a terhet. Feltehetően a Hungária volt az egyetlen színház Európában, ahol a színpad elején két súgólyuk is domborodott - egy súgó­folyosó kötötte össze őket.

Erre az időszakra esett Parásó legna­gyobb művészi sikere. A Filmgyárban Dúz Hutyimirszkij szovjet szerző Felejt­hetetlen 1919 című forradalmi legendáját, és az Auróra cirkálónak a Téli Palotára le­adott lövéseit Parásóra bízták. Bár intelligenciaszintje elmaradt a szerep által meg­kívánt nívótól, ezt a hangerő kipótolta. A sikerre jellemző, hogy a mozik nézőte­rén levitézlett hercegek, grófok, burzsoák emelték fel megadóan kezüket az ágyúdörgésre.



II

Eleinte véletlennek látszott, hogy egyre csökken azoknak a művészetbarátoknak a száma, akik a színháztól százötven-két­száz méterre, Kiskör padjain ülve hallgat­ták a Hungária előadásait. A zárt ajtók­ablakok ellenére Parásó hangja korábban minden erőlködés nélkül legyőzte ezt a távolságot, sőt sokak szerint innen volt a legélvezetesebb. Az elmaradók úgy vé­lekedtek, hogy már a szöveget sem lehe­tett olyan tisztán érteni, mint néhány hó­nappal azelőtt - régi tapasztalat, kedves uraim, hogy mindig a potya közönség a legigényesebb.

Az illetékesek is észlelték ezt a kedve­zőtlen változást, de a megnövekedett gép­járműforgalommal együtt járó zajnak, a környékbeli építkezések akusztikát rontó hatásának tulajdonították, és bíztak ben­ne, hogy ez a káros jelenség egy idő múl­va magától megszűnik majd. Osztatlan megdöbbenést keltett viszont az a hír, hogy különféle bajok merültek fel Parásó torkával, hangszálait kikezdte a többéves hatalmas igénybevétel.

A súgó hangja egyre gyengült. Lassan már magát a színháztermet sem tudta a régi módon betölteni. Előbb a nagyothalló nézők üléseire kellett visszaszerelni az elektromos erősítéseket, majd a színészek is rákényszerültek, hogy megtanulják a szerepüket.

Mikor már suttogásra se futotta Parásó erejéből, megpróbált süketnéma jelbeszé­det használva az ujjaival súgni, de ez a kísérlete is hiábavalónak bizonyult. A szín­ház gégeorvosa, dr. Schön-Sámán Ubul gondosan megvizsgálta, de nem talált más esélyt, mint az azonnali operációt. Parásó kénytelen-kelletlen be is vonult a klinikára.

A műtét után néhány apróbb operációs gondatlanságra valló nyom mutatkozott. Parásó egyszer egy lavórt köhögött fel, máskor egy fél pár orvosi gumikesztyűt, melynek minden ujja tele volt a reggeli te­jeskávéval, de általános orvosi vélemény szerint ezek megszokott jelenségek voltak a magyar kórházakban és egyáltalán nem befolyásolták a gyógyulás esélyét.

Az előírások szerint a súgót kéthetente teljes hallgatásra kötelezték, csak a tizen­ötödik napon szólalhatott meg. Mindenki reménykedve figyelt rá, amikor végre ki­nyithatta a száját, de Parásó hangja legin­kább egy náthás varjú rekedt károgására emlékeztetett és alig egyméteres sugarú körben volt hallható.

Dr. Schön-Sámán Ubul egy kiegészítő lovaglóizom-műtétet javasolt, ez hosszú, de fokozatos javulással kecsegtetett, még azt sem találta kizártnak, hogy a hallha­tósági kör átmérője esetleg másfél méter­re is megnövekedhet. Hamarosan be kellett látni azonban, hogy Parásó többet már nem fog beállni a súgólyukba.

Mindenképp dönteni kellett a további sorsáról. A súgó még alig töltötte be a negyvenet, de a színház vezetése felaján­lotta neki, hogy huszonöt év korenged­ménnyel vonuljon nyugdíjba. Ennek hal­latán Parásó zokogásban tört ki, és úgy kellett kicsavarni a kezéből a színpadi pisztolyt, ami a legveszélyesebb paradi­csompüré-patronokkal volt megtöltve.

Mivel ügyében senki sem vállalta a döntés felelősségét, az illetékes vezetők tanácskozásra ültek össze. A szakszerve­zeti titkár megalapozatlannak találta az igazgatóság kifogásait.

* Bebizonyítom schwarz auf weiss...



* Megkérjük, ne tegyen antiszemita ki­jelentéseket!

Nem állt szándékomban, csak azt akartam hangsúlyozni, hogy Parásó elv­társ a súgói munkaköri leírás szinte min­den pontjának tökéletesen megfelelt. Pél­damutató módon illeszkedett bele a kö­zösségbe, elismerte és gyűjtéseknél anyagilag is támogatta a súgók nemzetközi szolidaritási szervezetét, a Vörös Félhan­got, a reggeli Szabad Nép negyedórában magára vállalta az apróhirdetések eszmei elemzését és így tovább. Ennyi pozitív vo­nás mellett nem lehet perdöntő az az egyetlen, ellene szóló körülmény, hogy nem tud súgni.

A vezetők kénytelenek voltak elfogadni a titkár érvelését, letettek elbocsátási szán­dékukról, és próbáltak a színházon belül valamilyen helyet keresni Parásónak. Mi­vel semmihez nem értett, végül a zászló­tároló kamra kezelését bízták rá, itt őriz­ték a nemzetiszínű és a különféle mozgal­mi lobogókat. Parásó megfelelő alkalmak­kor kirakta, leszedte őket, kifodrozta a vásznukat, rendszeresen szidolozta a nye­lüket.

Parásó végtelenül hálás volt, amiért megmaradhatott a Hungáriában. Regge­lenként elsőnek jött be, végigsöpörte a jár­dát a színház körül, egy kisseprűt vízbe mártva külön rácsapkodta a szakszerve­zet emblémáját és Kálmánfi igazgató, a közismert jellemszínész nevét. Mikor ez­zel végzett, kiállt a kapuba, minden egyes nézővel kezet fogott, megköszönte a szín­ház iránt mutatott jóindulatát. Biztosította, hogy látogatásával súlyos csapást mér az imperializmusra, további sikereket kí­vánt neki mind a munkában, mind a magánéletben. Mivel énekelni nem tudott, megtanult hegedülni, hogy névnapokon zeneszóval gratulálhasson a munkatár­sainak. Szolgálatkészsége néha már-már terhesnek bizonyult, ha valaki bármilyen okból is levette a cipőjét, utána sokáig ke­reshette, mert Parásó azonnal magához ragadta és kipucolta.

III

Ez a barátságos, sőt alázatosnak mond­ható magatartás hosszú évekig jellemezte Parásót, de a pártállam lebontása után furcsa változásokat lehetett megfigyelni rajta.

Élesen támadta a szakszervezeteket körmönfont és erőszakos módszereikért, amelyekkel mindenhová bejuttatták a pártfogoltjaikat - nyilvánvaló alkalmatlan­ságuk ellenére. Példaként - név nélkül - megemlített egy hangja vesztett súgót, akit erőnek erejével megtartottak a szín­ház kötelékében.

Parásó azt is megengedte magának, hogy lenéző megjegyzéseket tegyen Kálmánfi igazgató úrra, a közismert jellem­színészre. Azt állította róla, hogy a Színmű­vészeti Főiskola ruhatár-büfé tanszakán szerezte a diplomáját, kinevezését csak a pártállam kegyeinek köszönheti. Ugyan­így lebecsülte egykori kollegái jellemét, súgók helyett besúgóknak nevezte őket.

Parásó nem állt meg félúton, látványos módon összetépte minden régi tagköny­vét, a foszlányokból négy napig lehetett

fűteni a színház kazánját. A súgó gomb­lyukában ezentúl gyakran cserélődtek a különböző új pártok jelvényei, míg végül megállapodott a legnagyobb táborral rendelkező Magyar Hazafias Gerinc Párt szimbólumánál: a fiait szoptató vízili­liomnál.

Megalakította a párt helyi csoportját, más tagok egyelőre nem csatlakoztak. Az első gyűlésen egy szavazattal önmagát választotta meg elnöknek.

Új politikai meggyőződését Parásó a munkájában is érvényesítette: a neki el­lenszenves országok lobogóit az emeleti zuhanyozóba rakta át törülköző helyett, a szovjet zászlót pedig a felére nyirbálta le, a tagköztársaságok közeli kiválását jósol­va. Felelőtlensége miatt a színházi veze­tés fegyelmi úton el akarta bocsátani, de Parásó hamarabb lépett. Mikor a Magyar Hazafias Gerinc Párt győzött, az első sza­bad választásokon benyújtotta a felmon­dását.

...Nem összeegyeztethető az elveim­mel - írta le a levelében -, hogy akár egy órát is ilyen destruktív környezetben tölt­sek. ..

Mikor végleg elvonult, az egész Hungá­ria fellélegzett.

Parásó nem jelentette be, hová távozik, csak kósza pletykák terjengtek, hogy a Magyar Hazafias Gerinc Párt vitte be országos központjába munkatársnak. Az egész szervezet második legfontosabb és leghatékonyabb részlegén: a Temetési és Újratemetési akciócsoportnál helyezték el vezető beosztásban.

Mindenekelőtt Svájcból egy ezüst műgégét hozattak neki, majd egy „tudattisz­tító tanfolyamon" ment át, ennek keretében felejtési gyakorlatokat végzett. Pél­dául addig kellett mondogatnia: „ez nem én voltam, ezt nem én csináltam, csak rám fogják", amíg ő maga és a környezete is elhitte. Vizsgafeladatként meg kellett győznie magát, hogy nem ő szart a saját nadrágjába.

A változásait rögzítendő egy szakkép­zett tanácsadó segítségével egy új múltat alakított ki magának történelmi kézi­könyvekből, jeles személyek önéletrajzai­ból és a saját álmaiból. A Magyar Haza­fias Gerinc Párt, hogy végképp elfogad­hatóvá tegye Parásót, néhány év utólagos börtönbüntetést is vásárolt neki a Foglyok Legitim Egységes Magyar Mozgalmától, rövidített nevén a FLEMM-től. A FLEMM tagjai semmiféle kárpótláshoz nem jutot­tak a kommunista rezsimben szabadság­vesztésükért, ezért kénytelenek voltak azt tőkésíteni és áruba bocsátani, egytől öt évig terjedő tételekben kiszerelve. Jelentős kereslet mutatkozott a tőzsdén az úgyne­vezett „Utólagos Börtönbüntetések" rész­vényei iránt, melyekkel bárki igazolhatta, hogy a személyes szabadságát is feláldoz­ta a pártállam ellen vívott küzdelemben, csak a Parlament tagjainak több mint öt­ezer évet tudtak eladni.

Ily módon felépítve Parásó karaktere már alkalmasnak bizonyult, hogy a párt legfontosabb részlegére: az Agitációs Pro­paganda Főosztályra kerüljön. Gyakorlat­szerzésre a Koraszülött Kórház és Klini­kán (a KKK-n) helyezték el igazgatónak, bár az egészségügyi képzettsége egy alap­fokú böllértanfolyam elvégzéséből állott.

Az új igazgató bemutatkozó nyilatkoza­tában tréfásan megjegyezte, hogy nem akar a KKK-n is csomót keresni, jóllehet az előző nómenklatúra egy csomót kere­sett ezen az intézményen is.

Hangsúlyozta azonban, hogy a kórház munkájában alapvető változásoknak kell bekövetkezni. Oda kell hatni, hogy a koraszülött fiúk és lányok között kialakuljon a nemzeti hagyományokban szentesített egyharmad-kétharmad arány. Minél ha­marabb vissza kell állítani a bábáknak a pártállam idején megszüntetett feladat­körét, majd, valószínűleg egy tévedés fo­lyományaként hozzátette, hogy szolgálati vasorral kell ellátni őket. Csak akkor vonták vissza ezt a rendelkezést, mikor a mágneses viharokban a vasorrú bábák sorra eltévedtek. Az egyház kívánságára külön szobákba kellett rakni a Mária ke­resztnevű várandós asszonyokat, és ha legalább három napkeleti király keresi őket, azonnal be kell engedni az illetőket.

Parásó tartott attól, hogy a személyzet szabotálja majd az utasításait, ezért folya­matos és szigorú ellenőrzést vezetett be. Egyik körútja során a nővérek ügyeleti szobájában néhány magnetofonszalagot talált. Kérdőre vonta a főnővéri:

- Mik ezek?

- Ezek az úgynevezett „mama-szala­gok". Azt tapasztaltuk, hogy az inkubáto­rokban elhelyezett koraszülött csecsemők testileg-lelkileg gyorsabban fejlődnek, ha az anyjuk hangját hallják. A kismamák kapnak egy-egy kazettát és rámondanak egy tetszésük szerinti szöveget, hogy mi várja majd otthon a babákat, beszélnek nekik a testvéreikről, a szobájukról, a játé­kaikról és így tovább.

- Ellenőrizte valaki ezeket a szövegeket?

- Nem tartottuk fontosnak.

- Meg kell mondanom: ez elég felelőt­len magatartás volt.

Parásó magával vitte a szalagokat és a legszűkebb stábja jelenlétében lehallgatta. A mamák többsége a nyomasztó otthoni helyzetről számolt be, a szűkös lakáskö­rülményekre, a nehéz megélhetésre vagy éppen a munkanélküliségre panaszko­dott. Valaki megemlítette, hogy otthon gyakran felbukik a vak komondorukban. Mikor az utolsó szalag is lefutott, Parásó összefoglalta a tanulságokat:

- Hallották, uraim, hogy ezek a szöve­gek csüggedést és letargiát terjesztenek. Egy szót sem ejtenek az eredményekről, hogy az iskolákban a menzai szolgáltatás átszervezése folytán mind kevesebb ta­nuló szenved elhízásban. Arról is hallgat­nak, hogy jó néhány olyan Nemzeti Szi­varboltunk is van, melyet csak egyszer raboltak ki. Csak azon lehet csodálkozni, hogy az ilyen egyoldalú tájékoztatás nyo­mán a csecsemők nem kérvényezik töme­gesen visszatérésüket az anyákba. Az a feladat vár ránk, hogy kidolgozzuk a nem­zeti jobbközép eszmeiségét hordozó, val­láserkölcsi alapon álló, általános érvényű mama-szalagot, és a továbbiakban csak ezt szabad felolvasni az inkubátorokban.

A megszületett kazetta már a megjele­nésével is kifejezte a létrehozó szándékát, piros-fehér-zöld alapon a Magyar Hazafias Gerinc Párt jelképe látszott: a fiait szoptató vízililiom.

-„...Sok szeretettel üdvözlünk a népi­ nemzeti Magyarországon. Helyesen dön­töttél, mikor ide születtél - szólt a szöveg.

Tudnod kell, hogy életed annak a harc­nak köszönheted, amelyet a mi pártunk folytatott megszületésedért a Parlament­ben és más fórumokon.

Ne hallgass a defetista természettudó­sokra, olyanokra, mint Darwin Károly, te nem a majmoktól származol, ennek biztos jele, hogy a fogaddal nem tudod feltörni a kókuszdiót... Ne is próbáld meg!

Továbbá őszintén reméljük, hogy kis gerinced népi-nemzeti, el kell fogadnod a fontos őrállásokat, és meg kell védened az eltaknyolódott gerincű baloldal és a nagy­lelkűen befogadott, de soha nem asszimi­lálódott kisebbségek ellen... Ha lesz majd térképed, keresd meg rajta Brüsszelt, New Yorkot és Tel-Avivot. Ha összekötöd ezt a három pontot, megbizonyosodhatsz, hogy egy háromszöget adnak ki és ez nem le­het véletlen.

Ugyanaz vonatkozik a szomszédos or­szágok lakóira is. Állj hadrendbe, készülj a harcra!"

A szöveget egy kormánypárti színmű­vész olvasta fel, akit a Budafoki Borpince terjesztett fel a Kossuth-díjra. A felvételeknél különleges alkoholszűrőket kellett alkalmazni, mert a művésznek már csak a hangja is jóvátehetetlen elváltozásokat idézett volna elő a zsenge szervezetekben.

Ezt a mama-szalagot éjjel-nappal sugá­rozták az inkubátorokba beépített hang­szórókon. Parásó egy hónap elteltével megkérdezte a főnővért:

- Tapasztalt valamilyen hatást?

- Igen. A múltkor hat csecsemő meg­szökött a bura alól és átment verekedni a Döbrentei terembe, ahol a hajléktalanok és a cigány szülők gyerekeit tartjuk.

- Nem értem, hogy lehet ez?! - kérdezte Parásó elcsodálkozva.

IV

Az emberek mind súlyosabb anyagi gondjait hamarosan a Hungária Színház is megérezte. Míg néhány hónappal korábban egy-egy jegyre tízen is pályáztak és csak a magasabb borravaló döntötte el, hogy végül kinek jusson, most alig-alig álltak a pénztár előtt.

Kálmánfi igazgató úr, a közismert jel­lemszínész ebben a nehéz helyzetben is tartani akart egy bizonyos színvonalat. Elutasította az olyan kétségbeesett szer­vezési ötleteket, hogy a Hungária körúton sörözőnek vagy zálogháznak álcázott csapdákat állítsanak fel, és az ide betó­duló tömeg egy csapóajtón át egyenesen a színház nézőterére zuhanjon be, ahol egy automata azonnal egy székhez bilincseli és kiemeli a zsebéből a belépőjegy árát.

Az igazgató inkább a közönség igényei­hez való fokozott alkalmazkodásban ke­reste a megoldás kulcsát. Megszüntette az előadások meghatározott kezdési idő­pontját, a függöny mindig akkor ment fel, mikor a megfelelő számú néző összejött. A színészek, hogy állandóan rendelkezés­re álljanak, fent aludtak a színpadon háló­zsákokban és tábori ágyakon. Előfordult, hogy egy bevetődő részeg társaság kíván­ságára hajnali negyed hétkor kellett be­mutatniuk egy félvilági pikáns revüt, egy mesejátékot pedig éjjel kettőkor - egy gazdag amerikás magyar fizette be az elő­adásra álmatlanságban szenvedő nagy­mamáját.

A színészek keresete így is lecsökkent, kénytelenek voltak különféle rádiós és te­levíziós hirdetésekben fellépni. A reklámokat gyakran összekeverték színpadi szerepeikkel, így kínos feltűnést keltett, mikor Hamlet a „Menj kolostorba, Ofélia" szöveg helyett a pomázi „Na azért jobb, mint otthon" elnevezésű panzióba küldte a szerelmét.

Később ezek a reklámok is megcsappan­tak, a színészek valósággal nyomorogtak. Hogy valamiképp enyhítsenek a sorsukon, az elkeseredett komédiások hordákba ve­rődve kóboroltak az utcán és rátámadtak a gyanútlan békés járókelőkre:

- Van száz forintja?

Igenlő válaszukra egy Ady- vagy József Attila-verset suttogtak az illető fülébe, majd zsebre vágva a pénzt, eliszkoltak - rettegett hírét keltve a környéknek. Ennek a banditizmusnak csak az Adóhatóság határozott fellépése vetett véget: látszólag normális külsejű ellenőröket küldött a Karpfeinstein utcába, ők tetten érték a szí­nészeket és a lehető legmagasabb adó­kulccsal sújtották az illegális módon szer­zett jövedelmeket.

Ezekkel a próbálkozásokkal a Hungá­ria Színház és a társulata úgy-ahogy a fel­színen tudta tartani magát, de az állandó feszültség a beleire ment Kálmánfi igaz­gató úrnak, a közismert jellemszínésznek. A lakása és a színház közötti útvonalon minden nyilvános illemhelyen törzsven­dégnek számított, takarékosságból ked­vezményes havibérletet vásárolt. Egyik alkalommal alig húzta be maga után a fülke ajtaját, mikor a kezelőnő beszólt hozzá:

- Ketteske, van benn papír?

-Van, Malvin néni.

- Akkor átadhatok egy üzenetet, most szóltak ide a minisztériumból, hogy levál­tották magát az igazgatóságból.

(A régi pártállamban kinevezett veze­tőkkel szemben gyakran alkalmazták ezt a leszámolási formát, később a „fülkefor­radalom" nevet kapta.)

Egy fél órába is beletelt, amíg Kálmánfi annyira összeszedte magát, hogy fel tudta rángatni a nadrágját és berohanjon a szín­házba. Irodájában dr. Kivágó Rezső, az illetékes miniszterhelyettes és egy hirte­lenjében összehívott szakmai döntőbizott­ság várta, amely egy ruhatárosnőből, egy betanított vízvezeték-szerelőből és egy al­kalmi perecárusból állt.

A miniszterhelyettes közölte Kálmánfival, hogy leváltják a színház éléről, át­nyújtotta az erről szóló hivatalos határo­zatot, de a közismert jellemszínész nem volt hajlandó átvenni a papírt:

- Magyarázatot kérek!

- Magyarázatot?! - kérdezett vissza a miniszterhelyettes és fuldokló kacagás­ban tört ki -, azt mondja, hogy magyará­zatot adjunk?! Önnek szenzációs humora van, Kálmánfi úr.

Végül dr. Kivágó letörölte nevetéstől csorgó könnyeit és komoly arcot öltött:

- Önnek tudnia kell, hogy nem va­gyunk kötelesek megmagyarázni a dön­téseinket.

- De legalább egy indokot hozzon fel!

- Rendben van, Ön akarta. Először is: tagja volt-e a régi állampártnak?

- Nem.

- Én viszont igen, és ez feloldhatatlan ellentétet jelent közöttünk, mert így Ön­nek nem volt miben csalódni, és így nem tudja megbecsülni az új, előremutató esz­méket. De menjünk tovább.

A miniszterhelyettes egy pakli magyar kártyát tett ki az asztalra:

- Ezt a csomagot a színház büféjében találtam, gondosan végignéztem és azt ta­pasztaltam, hogy teli van piros lapokkal - és Ön egy szóval sem intézkedett, bár pél­dául tök alsókból bőséges készlettel ren­delkezik. Kisebb hibáért is váltottunk le már vezetőket. De elég legyen a szócséplé­sekből: a miniszter úrral egyetértésben alkalmatlannak nyilvánítottuk a Hungá­ria Színház igazgatói tisztjére. Mint mű­vészeti dolgozó, ha kívánja, továbbra is a társulatnál maradhat kisegítő pótsegédszínész-jelölti besorolással - mi elismer­jük és értékeljük az Ön képességeit.

A miniszterhelyettes elégedett pillan­tást vetett a stopperórájára:

- Két perc huszonnégy másodperc alatt végeztünk, nem rossz idő. Istenem, ha meggondolom, hogy régebben néha öt perc is kevés volt egy-egy igazgató levál­tásához.

Kálmánfi letörten forgatta ujjai között a felmondó határozatot:

- Legalább azt megtudhatnám, hogy ki lesz az utódom?

- Természetesen, sőt találkozhat is vele, hiszen azonnali hatállyal át is kell, hogy vegye az Ön helyét.

A miniszterhelyettes tapsolt, kinyílt az ajtó és Parásó lépett be a folyosóról:

- Igazgató elvtárs, megjöttem!

V.

Másnap, hosszú idő után először, újra vé­geláthatatlan sor kanyargott a Hungária Színház előtt. A tévéhíradó is beszámolt az eseményről, az új vezetés első nagy si­kereként értékelte. A riporter csak azt fe­lejtette el megemlíteni, hogy ezúttal nem a jegyvásárló közönség tolongott itt, ha­nem a kilépni szándékozó színészek, ren­dezők, műszakiak, akik minél hamarabb vissza akarták kapni a munkakönyvüket, hogy még időben más társulathoz szer­ződhessenek. Meglepetésre Parásó a szín­ház legnépszerűbb művészeit sem próbál­ta visszatartani, sőt ahogy szaporodtak asztalán a felmondólevelek, egyre jobb kedvű lett.

A szakértők úgy gondolták, hogy Pa­rásó a nyári szünetben igyekszik majd fel­tölteni a társulat megfogyatkozott kere­teit. Bár az általános színházi pangás és az elbocsátások következtében számos neves művészt is megnyerhetett volna, de addig-addig vizsgálta a múltjukat, amíg talált benne valamilyen politikai szeplőt. Végül csak egy orvosilag leszázalékolt, derék- és ízlésficamban szenvedő balett­táncost szerződtetett le. Később még egy kelet-európai magyar színész is érkezett, aki fiatal kora ellenére már komoly feltűnést keltett a Cernovográdi Rádió mű­sorában, közeledő lódobogást alakítva.

A következő szezon kezdetén Parásó nagy hatású programbeszédet tartott:

- Tizenöt millió magyar színháza aka­runk lenni, nem az idegeneké, a verbális-levantinus-hígmagyar elemeké. Nálunk többé nem fordulhatnak elő olyan esetek, mint Kálmánfi „elvtárs" uralkodása ese­tén, hogy a nézőterünkön öt török öt gö­rögöt dögönyöz. A mi közönségünket én akarom kiválasztani! Inkább kevesebb néző előtt játsszunk, de csak olyan műve­ket mutatunk be, amelyek nemzeti ön­becsüléseink építését szolgálják. Ide nem szórakozni járjanak az emberek, ha sza­bad elvi síkon fogalmaznom: az anyjuk­kal szórakozzanak! Ránk az a felelősség hárul, hogy az embereket a rendszervál­tással együtt járó nehézségek előzetes elviselésére, áldozatkészségre neveljük. En­nek a célkitűzésnek a jegyében megszün­tetem a ruhatárat és a büfét, továbbá ki­kapcsoltatom a központi fűtést és a felére csökkentem a székek méreteit is...

Parásó kijelentette: elege van a polgári rutinból, a romlatlan népi-nemzeti erőkre kíván támaszkodni a műsorterv kialakítá­sánál is. Esténként az utcákon kóborolt, és a nyitott ablakokon kihallatszó családi ve­szekedéseket figyelte. Ha az indulatok hő­fokát megfelelőnek találta, becsöngetett a lakásba és ott helyben színészi szerződést kínált fel a torzsalkodóknak. Produkcióik pedig a maguk természetességében be­kerültek a színház műsortervébe, többek között a „Hová a fenébe tetted a cipőkana­lat?", meg „Te, Sanyi, sokkal többet iszol, mint az előző férjem, pedig az is döntötte magába a piát!" - című életképjelenetek.

A premier, amelyen megjelentek a kor­mány és a Magyar Hazafias Gerinc Párt elnökségének tagjai is, de sajnálatos mó­don a következő harminc előadásra egyet­len jegyet sem tudtak eladni.

A darabban nem szereplő színészek fel­ajánlották, hogy szerény díjazásért haj­landóak beülni a nézőtérre, közönség lát­szatát keltve, de Parásó visszautasította a jelentkezésüket. Később kiderült, hogy az igazgató prémiumát az üresen maradt he­lyek száma után állapították meg, a meg­maradt jegyek árából ugyanis le lehetett számítani és vissza lehetett vonni az álla­mi támogatást.

Parásó folytatta a repertoár megújítá­sát. Bemutatták a „Zalaszentervini legé­nyes disznótort". A cselekmény viszony­lag egyszerű volt. Nem adott sem többet, sem kevesebbet, mint amennyit a cím ígért. A cselekmény az élő disznó beterelésével kezdődött, az állatot szabálysze­rűen lefogták, levágták és lepörzsölték. A Húsipari Vállalat népviseletbe öltözött hentesei feldolgozták, miközben szólt a zene a tekerőlanttá átalakított hurkatöltő­ből. A darab akkor ért véget, amikor az utolsó szál kolbászt is beakasztották a füstölőbe.

A termékeket a helyszínen ki is mérték, híre járt a Hungária fűszeres disznósajtjá­nak és a zamatos „színházi vegyes töpörtyű"-nek. Sajnos ez az alkotói fellendülés nem tartott soká, egy tömeges szalmonellás fertőzés nyomán a különleges ízek kedvelői elmaradtak, és ez a produkció is megbukott.

Mind nyilvánvalóbbá vált, hogy ezek a kísérletezések a színház közeli csődjét hozzák majd magukkal. Egyre erősödött a gyanú, hogy Parásót korábban nem vé­letlenül küldték egy szanálásra ítélt in­gatlanok lebontásával foglalkozó vállal­kozáshoz, az ott szerzett tapasztalatait a Hungária Színházban kívánják hasznosí­tani.

A sorozatos kudarcokra hivatkozva Parásónak már módjában állt bezáratni a nagy színháztermet, az előadásokat a ki­sebb helyiségekbe telepítették át. Az egy­kori „Kazánszínház" mintájára kialakí­tották a „Pinceszínházat" majd a „Portás­fülke Színháza" következett - itt főleg kulcsdrámákat játszottak, a „Liftszínház­ban" pedig rövid, de tanulságos, ponto­san egy fel- vagy lemeneteli időt igénybe vevő jelenetet mutattak be.

Előfordult, hogy az épületben ugyan­azon az estén huszonhárom helyen tartot­tak előadást, de a nézők összesített lét­száma sem érte el a szereplő színészekét. Akkoriban kezdték egyes destruktív új­ságírók szándékosan kiforgatva Parásó megnyitó beszédét a „tizenöt magyar színházának" nevezni a Hungáriát.

A bukások sorozatát „A portici néma" prózai változatának bemutatója tetézte be. A darab főszerepét maga Parásó alakította, bár mindent megtett a siker érdekében, de ezüst gégéje már az első felvonásban berezonált az erőlködéstől, és folyamatos „kamara a" hangot adott. Repülőgéppel kellett hozatni egy műszerészt Svájcból, aki végre kikapcsolta.

Parásó a továbbiakban is az előzetesen megtervezett irányban haladt. Miután a közönségtől sikerült megszabadulnia, ne­kilátott a megmaradt színészek eltávolításához. A szerepeket többé nem osztották, hanem egy kalapból húzták ki, a fizeté­sük nagy részét visszatartották és befizet­ték különféle alapítványokba. A követke­ző szezonra egyetlen tag sem újította meg a szerződését.

Utolsó lépcsőként már csak magát a színházat kellett megszüntetni. Parásó legszívesebben lebontatta volna az épüle­tet, de a hivatalos rendelkezések kizárták ezt a lehetőséget, csak más, társadalmilag fontos célok szolgálatára lehetett átadni.

Tárgyalásba kezdett a Honvédelmi Mi­nisztériummal, a használaton kívüli nagy színháztermet felajánlotta egy különösen szigorú fegyelmező körlet céljaira. Csak futó ötletként vetette fel, hogy a megátal­kodott renitenseket esetleg napi két, sőt, ha szükséges, napi három előadás köte­lező végignézésével lehetne megtörni, de a hadsereg vezetői elborzadva utasították vissza az ajánlatát.

- Már a verést és a pihenő nélküli szol­gálatot is nehezen viselik el a katonák - mondták -, de egy ilyen kegyetlen rendszabály beláthatatlan méretű zendülés-sorozatot indíthatna el.

Parásó nem adta fel a harcot, tovább próbálkozott, a Magyar Hazafias Gerinc Párt és más társadalmi szervezetek támogatásával éjszakai előadásokat szervezett hajléktalanoknak.

Az alkalomhoz illően Gorkij „Éjszakai menedékhely" című darabját mutatták be. A rendezvényt hatalmas hírverés előzte meg. A különböző pályaudvarok váróter­meiből vonultak át a színházba a csövezők, menekültek és egyéb lakásnélküliek.

Parásó igyekezett minél barátságosab­ban fogadni őket. Budapest legillusztrisabb szélhámosai nyitottak úgynevezett ingyenkonyhát az előcsarnokban, a kerü­leti Közért Vállalat pedig üvegvisszaváltót rendezett be.

Nagy tapssal fogadták a műsort beve­zető híres humoristát, de ahogy a darab elkezdődött, a hallgatók érdeklődése mindinkább lanyhult. Mikor felhangzott a híres „Ember! Milyen büszkén hangzik ez a szó!" kezdetű monológ, többen is fel­kiáltottak:

- Hagyjanak minket aludni! Mi ez? Éj­jeli menedékhely vagy pártfőiskola?

Hajnalban, az előadás befejezése után a vendégek nem voltak hajlandóak elhagy­ni a színházat, pihenőre tértek a zsöllyék és páholyok mélyén. Parásó semmiféle lé­pést nem tett, hogy kikényszerítse a távo­zásukat.

Az állami szervek is elfogadták a kiala­kult helyzetet. Mivel az épületet túlsá­gosan leromlottnak találták, átutalták a Dobozi utcai átmeneti otthon alárendelt­ségébe.

Parásó ezzel végrehajtotta a rábízott fel­adatot: a rossz emlékű, destruktív Hun­gária Színháznak a nyoma is elenyészett. Bement a minisztériumba, dr. Kivágó miniszterhelyettes széles mosollyal fogadta:

- Gratulálok, Alajos! Mit szólna most egy újság- és lapkiadó vállalathoz? Vagy inkább a Televízióhoz menne?

Vége